کۆنفەرانسی ˮهاوکاریی ئەمریکا و کورد لە بواری دووبارە سازکردنەوەی ڕۆژهەڵاتی ناوین‟ دا – هه‌ڵوێست\nسه‌ره‌تا / بابه‌تی نوێ / کۆنفەرانسی ˮهاوکاریی ئەمریکا و کورد لە بواری دووبارە سازکردنەوەی ڕۆژهەڵاتی ناوین‟ دا\nهەوال - 2017-05-29 بابه‌تی نوێ, شرۆڤه‌ی سیاسیی, كوردستان لێدوانێك بده 296 بینراوه\nکۆنگرەی نەتەوەیی کوردستان/ ک ن ک لە کۆنفەرانسی ˮهاوکاریی ئەمریکا و کورد لە بواری دووبارە سازکردنەوەی ڕۆژهەڵاتی ناوین‟ دا کە لە The National press club لە واشیگتۆن د س بەسترا، بەشداریی کرد. کۆنفەرانسەکە لە لایەن ˮناوەندی توێژینەوەی سیاسەتی کوردیی/ ک پ ر سˮ KPRC/ Kurdish Policy Research Center ساز کرابوو.\nناوەندی توێژینەوەی سیاسەتی کوردیی/ ک پ ر س KPRC/ Kurdish Policy Research Center\nسەرکەوتگەریی ناوخۆی ئێران بە سیاسەتیی دەرەکیی دەستتێوردانەیەوە شادراوەتەوە\nڕێبوار ڕەشید، هاوسەرۆکی کۆنگرەی نەتەوەیی کوردستان/ ک ن ک\nمایکڵ ڕۆبین، مامۆستای توێژەوەر لەلایەن American Enterprise Institute\nئەردەشیر ڕەشیدی دامەزرێنەر و سەرۆکی کۆمەڵەی خوێندن و فێربوون کوردیی – ئەمەریکیی\nبەڕێوەبەری پانێل: سەمیرە قادری، د. یاسا، پسپۆڕی کاروباری نێونەتەوەیی\nئێران: ٣٨ ساڵ لە سەرکەوتن دژ بە دیموکراسیی، مافی مرۆڤ و ئاشتیی لە ڕۆژهەڵاتی ناوەڕاست\nژنان و پیاوان،\nبەڕێزانی میوان، هاوڕێیان\nبە تەما نییم لە ماوەی ئەم دەرفەتە کورتە، بەڵام گرینگەدا، باسی دۆخی گشت ئێران بکەم. لێرەدا مەبەستی من زیاتر ئاخافتنە لە سەر ئەو بەشەی کوردستان لە ئێران کە خۆمان وەکوو کورد پێی دەڵێین ˮڕۆژهەڵات‟یان ڕۆژهەڵاتی کوردستان.\nشۆڕشی ئێران ساڵی ١٩٧٩ ڕژێمێکی تیۆکراتی (خوداسالاریی/ مەزهەبسالاریی) شیعەمەزهەبی لە داوێن کەوتە خوار کە لە سەر بنەمای تۆتالیتارییبوون دامەزرا. هەر زوو بە زوو، جیهان بوو بە شاهیدی کۆمارێکی ئیسلامیی کە هەم زۆردارە و هەم فراوانخواز.\nڕۆژهەڵاتی کوردستان بە ئەنقەست لە پیشەسازیی و لە پێشکەوتنی پیشەسازیی پاش خراوە؛ ئینفەراسترەکچەرێکی پێشکەوتوو نییە؛ کەرتی کشتوکاڵیی لە ڕۆژهەڵات هێشتا هەر لە ئاستیی خۆتێرکردنە و ئامیری تەکنیکی کشتوکال ئێستایش هەر پێشکەوتوو نیین. سیسیتەمی خوێندن ناتەواو و کەموکورتیی دارە و کەرتی چاوەدێریی و تەندروستیی زۆر بەر سنوورە. ئەم سنووردارکردن و ئاستەنگانەی لە سەر باری ئابووریی دانراون بوون بە هۆی ئەوەی کە ئاستی بێکاریی لە سەرەوە بێت و بەو شێوەیەش نەداریی و هەژاریی.\nئەو هەژاریی و نەدارییەی لە سەرئەنجامی بێکاریی و بێبەرییکردنەوە لە ڕۆژهەڵاتی کوردستان داسەپێندراون کاری دەستکرد و ئەنقەستە.\nخەڵکی کوردستان هیچ کارێکیان لە دەست نایەت لەبەرئەوەی هەم لە ڕووی دەستووریی و هەم لە رووی ساختارییەوە لە هەموو جۆرێک لە دەسەڵات بێ بەش کراون.خەڵکی کوردستان بە تەواوی لە دەرەوەی بازنەی دەسەڵاتن.\nئامانجی دەوڵەت ئەوەیە تا دەکرێت کوردستان وەکوو هەرێمێک بە پاشکەوتوویی و بە بەجێماویی بهێڵێتەوە.\nئەوە وای کردووە خەڵکی کوردستان مێژوویەکی سەرهەڵدانیان هەبێت. ئێمەی کورد دژ بە ڕێککەوتننامەی سایکس- پیکۆ کە ساڵی ١٩١٦ ئیمزا کرا و ڕێککەوتننامەگەلی دیکە کە وڵاتەکەیان کردووین بە چوار بەشەوە، جەنگاوین.\nبە هۆی تۆتالیتاربوونی حکومەتی ئیسلامییەوە ئەوا هیچ ئازادییەکی سیاسیی نییە، پارت و ڕێکخراوەی سیاسیی و ڕێکخراوەی ناحکومەتیی نیین؛ ئازادی بیروڕا و دەربرین و شێوەکانی دیکەی ئازادیی نیین. هەموو شتێک، تەنانەت جلوبەرگی خەڵکیش، لەلایەن سەرۆکی ڕۆحانیی باڵا، عەلی خامەنەیی ـەوە بڕیاری لە سەر دەدرێت.\nبە پێی ئایدیۆلۆژیی دەولەت ئەوا حیزبوڵای ئێرانیی تەنیا تاکە پارتی ڕاستیی خودایە. هەموو جۆرەکانی دیکەی ئایدیۆلۆژیی دوژمنی دەوڵەتی ئیسلامیین.\nلەبەرئەوە شەڕی دژ بە خەڵکی کوردستان هەر بە تەنیا شەڕێک نییە بۆ پاراستنی ئێران لە هەڵوەشان، بەڵکو هەروەها دیفاعکردنیشە لە ویست و خواستی خودا بۆ پاراستنی دامەزراوەی دەوڵەتی ئیسلامیی ئێران.\nکۆماری ئیسلامیی ئێران نکۆڵی لە مافی دیموکراتیی، نەتەوەیی و مرۆڤیی خەڵکی کوردستان دەکات. کۆماری ئیسلامیی ئێران دەست لە کاروباری ناوخۆی وڵاتەکانی دەراوسێوە وەر دەدات، هانی سێکتاریزمی ئایینی و ئەنتی سێمێتیزم دەدات و ڕێکی دەخات؛ و تیرۆریزمی دەوڵەتیی و تیرۆریزمی نێونەتەوەیی پێش دەخات. کۆماری ئیسلامیی ئێران هەروەها پول و پارەی ئێران بۆ دامەزراندن و دەستکەوتنی چەکی ئەتۆمیی و بۆ دژایەتییکردنی دەراوسێیەکانی بەکار دەهێنێت.\nئەوسا ساڵی ١٩٧٩، کۆماری ئیسلامیی ئێران، لە ژێر رابەرایەتیی ئایەتوڵا خومەینییدا، بانگەوازی شەڕی قڕکردنی دژ بە خەڵکی کوردستانی کرد. مستەفا چەمران، یەکێک لە کەسەکانی ناو بازنەی ئایەتوڵا خومەینیی و نێردەی سەربازیی شەخسیی ئەو، لە ساڵانی هەشتاکاندا هەمان ئەو ئەرک و فەرمانەی پێ سپێردرا بوو کە ئێستا ئەوڕۆ بە قاسم سولەیمانی سپێردراوە، ئەرکەکانیش بریتین لە دەستتێوەردان، کوشتن و بڕین، تیرۆریزەکردنی خەڵک و شەڕی سێکتاریستیی و لەو بابەتە.\nشارە کوردییەکانی وەکوو سنە، سەقز، مەهاباد و مەریوان بە توندیی بۆمبباران کران. لەو شەڕانەدا دژ بە خەڵکی کوردستان قوربانیان بە سەدان نەبوون، بەڵکو بە هەزاران بوون.\nکوشتنی گۆترە و لە سێدارەدانی هەروا بە خۆڕایی خەڵکی بێگوناهی کوردستان، لەناوبردنی سەدان و تیربارانکردنی بە دەستەی خەڵک، زیندانیکردنی بە سەدان لە ژنان و پیاوانی کورد، ڕاوەدوونانی سیاسیی، هەڕەشە و گوڕەشە لە خەڵک کە توخنی سیاسەت نەکەون و بیر لە سیاسەت نەکەنەوە، ئەوجا قەدەخکردنی موزیک و سەما و چالاکیی دیکەی گشتیی کولتوریی بریتییە لە ژیان و گوزەرانی ڕۆژانەی خەڵک.\nتیرۆریزمی دەوڵەتیی و تیرۆریزمی نێودەوڵەتیی کۆماری ئیسلامیی ئێران دژ بە کەسایەتییە سیاسیی و شۆڕشگێڕەکانی وەکوو فوئاد مستەفا سوڵتانیی، عەبدولرەحمانی قاسملۆ، سادق شەرەفکەندیی و سەدانی دیکە لە ناوەوە و دەرەوەی ئێران بە روونیی تۆمار کراون.\nداوای خەڵکی کوردستان بۆ مافی رەوای خۆیان و خەباتی سیاسیی ئاشتیخوازانەیان بە زەبر و توندوتیژیی زێدەڕۆییانەی کۆماری ئیسلامیی وەڵام دراوەتەوە. ئێران هەروەها تەواو کوردستانی میلیتاریزە کردووە.\nلە ئایەتوڵا خومەینییەوە بۆ حەسەن ڕۆحانیی ئەوڕۆ دۆخەکە هەر وەکوو خۆیەتی. ئەوە ئایەتوڵا خومەینی خۆی بوو کە فەرمانی بە سەرۆکایەتیی ئەرتەش دا هەتا مەسەلەی کورد یەکلا نەکەنەوە، دەست هەڵنەگرن. لەم ژێر فەرماندەیی حەسەن ڕۆحانییدا، لە ناو کاتی سەرۆککۆماری ئێستادا کە دووبارە ˮداسەپێندرایەوە‟، دەوڵەت جەنایەت و تاوانی لە زیاتر لە کاتی هەر سەرۆککۆمارێکی دیکە کردووە.\nتاوانی وەکوو ناچارکردن یان زۆربۆهێنان بۆ ژنان کە بکەونە دۆخی لەشفرۆشیی یاساییەوە، كچەمنداڵ بە شوودان، سیغە، قاچاخچیەتیی لەشفرۆشیی، بڵاوکردنەوەی ماددەی هۆشبەر بەتایبەتیی لە نێو جەوانان، و چەوساندنەوەی منداڵان و ژنان کەمی نەکردووە، بەڵکو پەرەی ستاندووە. ژنان بە گشتیی لە سفاری گشتیی فڕێ دراون و بە شێوەی جیاواز و سیستەماتیک دەجەوسێنرێنەوە.\nشەڕی دژی دەوڵەت لە سەردەمی حەسەن رۆحانییدا هەر دژ بە کورد پەرەی نەستاندووە، بەڵکو هەروەها دژ بە بەلوچ و عەرەب و بەهاییش.\nدادگا شۆڕشگێڕییەکانی دەوڵەت کە کاریان گرتن و سزادانی بەگۆترەیە خەسڵەتی دروستی سیستەمی دادوەریی ئێران نیشان دەدەن. لە زۆر دۆخدا، دەوڵەت پارەی ئەو گولـلەیەش، یان ˮخەرجی سزادان‟ لە خاوەنی قوربانیەکان دەستێنێت.\nنەهەماتیی دارایی، وابەستەیی و گیرۆدەیی بە شێوەکانی بەدمەستیی، خۆکوژیی و ژمارەی زیندانیانی سیاسیی بە پێی ڕێژەی دانیشتووان لە ڕۆژهەڵاتی کوردستان زیاترە وەکوو لە بەشەکانی دیکە لە ئێران.\nˮمەرگ بۆ ئەمریکا‟، ˮمەرگ بۆ ئوروپا‟ و ˮمەرگ بۆ شارستانیی ئوروپایی‟ دروشمە سەرەکیەکانی دەوڵەتن، بەڵام لە ڕاستییدا مەرگی راستەقینە بۆ خەڵکی کوردستانە چون بێ دیفاعن.\nدەستەی پیاوکوژانی دەوڵەت، ئەوی ناویان ناوە ˮسپای پاسداران‟ و کە ئایەتوڵا خومەینی خۆی لە ٥/٥/١٩٧٩ دای مەزراند، زیاتر لە پەنجا (٥٠) هەزار خەڵکی کوشتووە، بەتایبەتیی لە سڤیل و بێتاوانانی کورد و بەلوچ و عارەب و بەهایی و هی دیکە.\nوێرانکردنی کوردستان و ئیزۆلەکردنی، ڕاگوێزان و ناچار بە کۆچکردنی هەزاران کورد لە زێدی خۆیانەوە بۆ شوێنی دیکە لە ئێران کە بوون بە هۆی هەژارکردن و لاوازکردنی خەڵکی کوردستان و پیادەکردنی چەوساندنەوەیەکی فاشیستیی لە مافەکانی مرۆڤ، بریتییە لە خولاسەی سیاسەتی دەولەتی ئیسلامیی بەرامبەر بە کورد و بەلوچ و عارەبی ئەهواز.\nکۆماری ئیسلامیی ئێران سەرچاوەی نائارامیی و ناسەقامگیرییە و هەڕەشەیە بۆ سەر سەقامگیریی ڕۆژهەڵاتی ناوین.\nکۆماری ئیسلامیی ئێران، لەگەڵ تورکیەدا، هەرێمی باشووری کوردستان کە لە ڕاستییدا ئەمەریکا پارێزەریەتیی، لاواز دەکەن.\nنابێت کۆماری ئیسلامیی ئێران بە تەنیا وەکوو کەیسێکی چەکی ئەتۆمیی ببینرێت.\nکۆماری ئیسلامیی ئێران لە ٣٨ ساڵی ڕابردووەوە پیادەی تیرۆریزمی دەوڵەتیی و نێونەتەوەیی دەکات. دەبێت سەرۆکایەتیی مەزهەبپەرستی تۆتالیتاری ئێران بەرپرسیار دابنرێت.\nکۆماری ئیسلامیی ئێران دژ بە سیکولاریزم، بەرابەریی جنسیی و دادوەریی کۆمەڵایەتییە. دژ بە جیاوازییەکانی مرۆڤ و بە فرەلایەنیی کۆمەڵگایە چون لە سەر وەدەرهاویشتنی ئەوی ˮدیکە‟ دامەزراوە.\nئێران و تورکیە، هەردوو پێکەوە هانی سێکتاریزمی شیعە و سوننە دەدەن کە بووە وە دەبێت بە هۆی ناسەقامگیرکردنی ناوچەکە و نائارامیی.\nئەوی پێی دەگوترێت هەڵبژاردنی سەرۆکایەتیی یاخود جۆرەکانی دیکەی گوایا ˮهەڵبژاردن‟ بە هیچ شێوەیەک مەرجەکانی دیموکراسیی پڕ ناکەنەوە. پارتگەلی سیاسیی هەبوونیان نییە، کاندیدگەلێک لە مەیداندا نیین کە لە کێبڕکێ و خۆکاندیدکردنی ئازاددا بەشدار بن و بەو شێوەیەش دەرفەتی هەڵبژاردن بە خەڵک بدەن، و هەروەها هەڵبژاردن لە کەشوهەوای ئازاددا جێبەجێ ناکرێن، و کاندیدەکان لە لایەن خەڵکەوە پەسەند نیین، بەڵکو پەسەندی دەسەڵاتی باڵا عەلی خامنەیین.\nکۆماری ئیسلامیی ئێران بە پرینسیپ باوەڕ بەوەیە کە هەڕەشە و زۆرداریی و ترس و تۆقاندن دەبێت بەشێک لە پرۆسە و لە بڕیاری بازنەی سیاسیی بێت.\nئەوی لە ناو کۆماری ئیسلامیی ئێراندا پێی دەگوترێت ˮباڵی ڕیفۆرم/ ڕیفۆرمخوازان‟ ـی ناو حیزبوڵای ئێرانیی هیچ پێوەندییەکی بە ئازادیی و بە مافی گەلانی ئێرانەوە نییە.\nتەنیا گۆڕینی تەواو بناخەیی لە دەستووریی ئێران و دووبارە ڕێکخستنەوەی دەسەڵاتەکانی دەولەت و ناناوەندکردنی/ دیسەنترالیزەکردنی دەسەڵات، بۆ نموونە لە هەبوونی سیستەمێکی کۆنفیدەراڵیی دیموکراتیکدا، دەتوانرێت کۆتایی بەم دۆخە فرە دژوار و ناهەموارەی ئێران بهێنرێت.\nسپاستان دەکەم کە توانیتان لێرە بن و سپاس بۆ بەشداریی و کۆمەکتان.\nهاوسەرۆکی کۆنگرەی نەتەوەیی کوردستان/ ک ن ک\nتێبینیی: نوسخەی ئینگلیزیی ئەم ئاخافتنە لە خوارەوەی کوردییەکەدا بە ئینگلیزیی هەیە و هەروەها لە ماڵپەڕی کوردستان تریبون دا بڵاو بووەتەوە. بڕووانە:\nتاگه‌كانباشووری کوردستان بۆردومانی شه‌نگال ده‌سه‌ڵات سیاسیی كوردستان یه‌كێتیی-نه‌ته‌وه‌یی\nپێشوو چاپەمەنی لە کۆماری ئیسلامی دا\nدواتر ڕەوەندی کوردی نوێنەری نیە !


کرماشان: هاوڵاتییەک کۆتایی بە ژیانی خۆی هــێنا - كۆمه‌ڵه‌ی مافی مرۆڤی کوردستان\n28.12.2020 28.12.2020 Kurdistan Human Rights Association\t5 Views\nچوارشەممە 3ی بەفرانباری 2720ی کوردی، هاوڵاتییەک بە ناوی”ئیمان میرزایی” 28 ساڵ تەمەن و خەڵکی کرماشان بە خواردنی حەب خۆی کوشت و کۆتایی بە ژیانی خۆی هــێنا.\nبە گوێرەی هەواڵەکە: ئەم گەنجە کە لە گەڕەکی «جوان شێری» کرماشان دەژیا، بە هۆی گوشاری ڕۆحی بەهۆی هەژاری و نەبوونی بژیوی ژیان، شەوی بەر لە ڕێکەوتی ناودێرکراو لە خواردنی حەب کۆتایی بە ژیانی خۆی هــێنا.\nجێی سەرنجە ناوبراو ماوەی چەندد ساڵ سەرقاڵی دەستفرۆشی و کرێکاری بووە بە داهاتی کەم ئەم جۆرە کارانە نەیتوانیووە سەرمایەیەک بۆ ژیانی خۆی کۆبکاتەوە، هەر بۆیە کەس و کار و ناسیاوەکانی هۆکاری خۆکوژی ئەویان لە بێ هیوایی و بێکاری و نەبوونی داهاتوویەکی ڕوون زانیووە.\nتەرمی ئیمان میرزایی سەرلە بەیانی ڕۆژی دواتر لە لایەن بنەماڵەکەیەوە لە ماڵەکەی دۆزیەوە.\nبە پێی داتاکانی ناوەندی ئاماری کۆمەڵەی مافی مرۆڤی کوردســتان لە سەرەتای ساڵی نوێی زاینییەوە تا ئێستە و بە هەژماری ئەم حاڵەتەوە 37 پیاو و 45 ژن لە ڕێی خۆکوژییەوە کۆتاییان بە ژیانی خۆیان هــێناوە.\n← سنە: گیراوێکی ژن لەسێدارە درا\nسنووری نەوسوود؛ بریندار بووونی دوو کۆڵبەر →


هاووڵاتییەک لە شاری ئیلام دەسبەسەر کرا\nکۆڵبەرێکی کورد بە تەقەی هێزە نیزامییەکانی حکوومەتی لە سنووری ورمێ پێکرا ئامانج نیک‌پێی بە دوو ساڵ زیندان مەحکووم کرا فەرزاد حوسێنی بە زیندان مەحکووم کرا ئیسحاق ڕۆحی لەگەڵ تەواوبوونی ماوەی زیندانییەکەی لە زیندانی سنە ئازاد کرا هاووڵاتییەکی کورد لە شاری بانە دەسبەسەر کرا هاووڵاتییەکی کورد بە ٥ ساڵ زیندان مەحکووم کرا چەنگیز قەدەم‌خێر بۆ زیندانی ناوەندیی ئەهواز ڕاگوێزرا فەرهاد عەبدوڵڵاپوور: ئیدعاکانی نوێنەری هەمیشەیی کۆماری ئیسلامیی ئێران لە نووسینگەی ڕێکخراوی نەتەوەیەکگرتووەکان لە ژنێڤ سەبارەت بە براکەم بە توندی ڕەت دەکەمەوە ئایناز زارع لە زیندانی ورمێ ئازاد کرا نەوسوود/ برینداربوونی کۆڵبەرێکی کورد بە تەقەی هێزە نیزامییەکانی حکوومەتی\n10:29 - 15 رەزبەر 2720\nڕۆژی شەممە ١٤ی ڕەزبەر، هاووڵاتییەک بە ناوی "خەدیجە مەهدی‌پوور" تەمەن ٣٣ ساڵ خەڵکی شاری ئیلام، لەلایەن هێزە ئەمنییەتییەکانەوە دەسبەسەر کرا.\nبە وتەی سەرچاوەیەکی ئاگادار، هێزە ئەمنییەتییەکان هێرشیان کردووەتە سەر ماڵی ئەو ژنە هاووڵاتییە و پاش پشکنینی ماڵەکەی و دەسبەسەرداگرتنی کەرەستەی شەخسی ناوبراو، بەبێ بەڵگەی یاسایی ئەو ژنەیان دەسبەسەر کردووە.\nئەو سەرچاوەیە هەروەها دەڵێت: "هێزە ئەمنییەتییەکان ئەو ژنە هاووڵاتییە کوردەیان، بەهۆی چالاکی لە فەزای مەجازی بۆ پشتیوانی لە بزووتنەوەی کرێکاری و بە تۆمەتی پڕۆپاگەندە دژی نیزام دەسبەسەر کردووە".\nخەدیجە مەهدی‌پوور، پاش دەسبەسەرکرانئ بۆ بەندی ژنان لە زیندانی ناوەندیی ئیلام ڕاگوێزراوە و لە "دەسپێڕاگەیشتن بە پارێزەر بێبەری" کراوە.\nپارە وەرگرتنی زۆرەملێ لە قوتابییان ناڕەزایەتیی بنەماڵەکانی لێکەوتووەتەوە\n10:49 - 10 سەرماوەز 2720\nکۆڵبەرێکی کورد بە تەقەی هێزە نیزامییەکانی حکوومەتی لە سنووری ورمێ پێکرا\n10:11 - 10 سەرماوەز 2720


عوسمان بایدەمیر و سەلما ئیرماک لە پەرلەمانی تورکیا دەرکران - Mehr News Agency\nAP ١٣٩٧ Farvardin ٣١ ١٠:٠٥\nNews Code 18201\nپەرلەمانی تورکیا بە زۆرینەی دەنگ؛\nعوسمان بایدەمیر و سەلما ئیرماک لە پەرلەمانی تورکیا دەرکران\nپەرلەمانی تورکیا بە زۆرینەی دەنگی نوێنەرانی ئاک پارتی و پارتی جووڵەی نیشتمانی تورکیا مافی نوێنەرایەتیی لە عوسمان بایدەمیر و سەلما ئیرماک نوێنەرەکانی پارتی دیمۆکراتی گەلان سەندەوە.\nبە ڕاپۆرتی ئاژانسی هەواڵی مێهر لە ڕۆژنامەی جمهوورییەت، ئەمڕۆ پەرلەمانی تورکیا دەرکردنی عوسمان بایدەمیر نوێنەری شانلی ئورفا و سەلما ئیرماک نوێنەری حەککاری لە پەرلەمانی تورکیای خستە دەنگدانەوە و بە زۆرینەی دەنگەوە مافی نوێنەرانی ئەو دوو نوێنەرە کوردە سەندرایەوە.\nپارتی دیمۆکراتیکی گەلان بە ڕەخنەی توند لە پرسی سەندنەوەی مافی نوێنەرایەتی ئەو دوو نوێنەرە کوردە، پەرلەمانیان بەجێ هێشت و ئەو دەنگدانەش بە زۆرینەی دەنگی نوێنەرانی پارتی داد و گەشە و پارتی جووڵەی نیشتمانی تورکیا پەسەند کرا.\nبەم پێیە، ژمارەی نوێنەرانی پارتی دیمۆکراتی گەلان کە نوێنەرایەتییەکەیان بە شێوەی یەک لایەنە لە لایەن پەرلەمانەوە بەتاڵ کراوەتەوە گەیشتە ١١ کەس و کورسییەکانی ئەو پارتە لە پەرلەمان بۆ ٤٨ کورسی کەم بووەوە.\nسەرکەوتنی پارتی دادوگەشە


جۆرج واشینگتن - ویکیپیدیا، ئینسایکڵۆپیدیای ئازاد\nیەکەمین سەرۆکی ویلایەتە یەکگرتووەکانی ئەمریکا\n(لە جۆرج واشنتۆنەوە ڕەوانە کراوە)\nجۆرج واشێنگتن (لەدایکبووی ٢٢ی شوباتی ١٧٣٢ - کۆچی دوایی ١٤ی کانوونی دووەمی ١٧٩٩)>. super leader... George Washington سەرکردەی مەزن.. جۆرج واشنتۆن لە 11-2-1732 لەپارێزگای وێستمۆرلاند لەویلایەتی ڤیرجینیا لەدایکبووە. لەتەمەنی 11 ساڵیدا باوکی کۆچیدوایی کردووە. زۆر حەزی لەگەڕان بۆ ئەشکەوت کردووە. لەتەمەنی 26 ساڵیدا ھاوسەرگیری لەگەڵ مارسا داندریج کوریتز کردووە کە ئافرەتێکی27 ساڵان بووە. ماوەیەک وەک روپێو (مەساح)ی زەوی کاریکردووە. تەنھا سەرۆکە کە بەکۆی دەنگ ھەڵبژێردراوە. کاتێک بووە بەسەرۆک تەمەنی 57 ساڵ بووە. یەکێکە لەو دوو سەرۆکەی کە ئیمزایان لەسەر دەستوری ئەمەریکا کردووە، ئەوی تریان جەیمس مادیسۆنە.مارسا واشنتۆنی ھاوسەری، ئامادەی ئاھەنگی دەستبەکاربوونی نەبووە چونکە لەو کاتەدا نەیتوانیوە بچێتە نیۆرک. موچەی ساڵانەی وەک سەرۆک 25 ھەزار دۆلار بووە بەڵام ئامادە نەبووە وەری بگرێت. یەکەم سەرۆکە کە مافی ڤیتۆی لەدژی پڕۆژەیاسایەکی کۆنگرێس بەکارھێناوە. جێگری سەرۆک جۆرج واشنتۆن ...جۆن ئادەمز بووە (1789-1797). واشنتۆن لەکاتێکدا سەرۆک بووە، سەردانی ھەموو ویلایەتەکانی کردووە. یەکەم سەرۆک بووە کە سەر بە ھیچ حزبێکی سیاسی نەبووە. یەکەم سەرۆکە کە ئاھەنگی دەستبەکاربوونی لەدوو شاردا کردووە: نیویۆرک و فیلادێلفیا. وتاری یەکەم ئاھەنگی دەستبەکاربوونی 90 چرکە بووەو لە 183 وشە پێکھاتووە. وتاری دووەم دەستبەکاربوونی تەنھا 135 وشە بووە. ئەوەش کورتترین وتاری دەستبەکاربوونە کە لەلایەن سەرۆکێکەوە پێشکەشکرا بێت. جۆرج واشنتۆن یەکەم سەرۆکە کە لەکۆشکی سپیدا نەژیاوە. ئەوکاتەی ئەو سەرۆک بووە پایتەختی ویلایەتە یەکگرتووەکان فیلادێلفیاو نیۆرک بووە. یارمەتی ھەڵبژاردنی شوێنێکی تری داوە بۆ ئەوەی ببێتە پایتەختی نوێ و روپێوی بۆ زەوییەکە کردووە. واشنتۆن یەکێکە لەو حەوت سەرۆکەی لە ڤیرجینیا لەدایکبوون. لەکاتێکدا واشنتۆن سەرۆک بوو، سێ ویلایەتی تر خراوەتە سەر ویلایەتە یەکگرتووەکان ئەوانیش ڤێرمۆنت (1791) و کێنتەکی (1792) و تێنیسی (1796)ن.بە یەکێک لەمەزنترین کەسایەتییەکانی ئەمەریکا دادەنرێت. سەرکردەیەکی مەند و ئەزموندار بوە..بەدامەزرێنەری ئەمریکای مەدەنی دادانرێت.یەکێک بووە لەپیاوە دەوڵەمەندترینەکانی ویلایەتە یەکگرتووەکان. چەندین شت بەناوییەوە ناونراون لەوانە: یەک ویلایەت، حەوت شاخ، 10 دەریاچە، 33 کاونتی (پارێزگا)، نۆ کۆلێژ، 121 شارۆچکەو گوند. وتاری ماڵئاوایی لەدەسەڵات لە 1796 لەڕۆژنامەدا بڵاوکرایەوە بەڵام بەشێوەی زارەکی پێشکەشی نەکرد. کاتێک کۆچیدواییکرد، کۆنگرێس رایگەیاند: "یەکەم بووە لەشەڕدا، یەکەم بووە لەئاشتیدا، یەکەم بووە لەدڵی ھەموو رۆڵەیەکی وڵاتەکەیدا".یەکەم سەرۆکە کە وێنەی لەسەر پولی پۆستە دانراوە کە ئەویش پولی 10 سەنتییەو لەساڵی 1847دا بڵاوکراوەتەوە. ھەروەک یەکەم سەرۆکە کە وێنەکەی لەسەر دۆلار دانراوە. کەمێک پاش سەعات 10ی شەوی 14-12-1799، بەھۆی نەخۆشییەکەوە کە توشی گەرووی بوو، لە ڤیرجینیاو لەتەمەنی 67 ساڵیدا کۆچیدوایی کردووە. یەکەم سەرۆک بووە کە لە 1700کاندا کۆچیدوایی کردووە. ماوەی سەرۆکایەتی: 1-7-1789 تا 4-3-1797 (6ساڵ و 4 مانگ و 6 رۆژ). ھۆکاری جێھێشتنی سەرۆکایەتی: خۆی کاندید نەکردەوە. داواشیان لێ کردوە خۆی بکات بەپاشا..ڕەتیکردوەتەوە..\n٢٢ی شوباتی ١٧٣٢\nWestmoreland County (Great Britain)\n١٤ی کانوونی یەکەمی ١٧٩٩ (٦٧ ساڵ ژیاوە)\nMount Vernon (ویلایەتە یەکگرتووەکانی ئەمریکا)\nMount Vernon، Washington's Tomb\nسیاسەتوان، military officer، farmer، cartographer، land surveyor، ئەندازیار، slaveholder، revolutionary، نووسەر\nBetty Washington Lewis، Samuel Washington، John Augustine Washington، Charles Washington، Mildred Washington، Butler Washington، Lawrence Washington، Augustine Washington Jr.، Jane Washington\nCongressional Gold Medal (١٧٧٦)\nAAAS Fellow (١٧٨١–)\nسەرۆک کۆماری ویلایەتە یەکگرتووەکان (١٧٨٩–١٧٩٧)، Commanding General of the United States Army (١٧٩٨–١٧٩٩)، Commanding General of the United States Army (١٧٧٥–١٧٨٨)، سەرۆک (Society of the Cincinnati، ١٧٨٣–١٧٩٩)، President-elect of the United States (١٧٨٩–١٧٨٩)، member of the Virginia House of Burgesses (١٧٥٨–١٧٧٦)\nmajor general (١٧٧٥–١٧٩٨)، lieutenant general (١٧٩٨–١٩٧٦)، General of the Armies of the United States (١٩٧٦–)\nContinental Army، سوپای ویلایەتە یەکگرتووەکانی ئەمریکا\nپێڕستی سەرۆککۆمارەکانی ویلایەتە یەکگرتووەکان\nزانیارینامەی جۆرج واشینگتن لەماڵپەڕی کۆشکی سپی\nوەرگیراو لە «https://ckb.wikipedia.org/w/index.php?title=جۆرج_واشینگتن&oldid=910102»\nدواجار لە ١٧:٣٩ی ١٠ی شوباتی ٢٠٢٢ دەستکاری کراوە\nئەم پەڕەیە دواجار لە ١٧:٣٩ی ١٠ی شوباتی ٢٠٢٢ نوێ کراوەتەوە.


کۆمسیۆنی مافەکانی مرۆڤ لە عێراق ڕایگەیاند، تا ئێستا 40 کەس کوژراون و زیاتر لە دوو هەزار کەسیش بریندار بوون، سەرجەمى قوربانییەکانیش لە ڕەگەزى نێرن.\nئەو بەرپرسەى کۆمسیۆنى مافى مرۆڤ وتیشی: “زانیارییەکانی ئێمە لە داتا و ئاماری هەردوو وەزارەتی ناوخۆ و تەندروستی وەرگیراون، بەگوێرەی دواین ئاماریش، ژمارەی کوژراوەکان گەیشتوەتە 40 کوژراو و 2004 کەسیش برینداربوون”.\nغەڕاوی ئاماژەی بەوەشکرد، بەگوێرەی زانیارییەکانی ئەوان هۆکاری کوژران و برینداربوون لە خۆپیشاندانەکان، دەگەڕێتەوە بۆ بەکارهێنانی فیشەک و بەرد، بەجۆرێک ڕێژەى ئەو کەسانەى کە بەهۆى فیشەکەوە بوونەتە قوربانى 40%، ئەوانەشى بەهۆى فیشەکی پلاستیکی و گازی فرمێسکڕێژ بونەتە قوربانى ڕێژەیان 40%، 20%یشیان بەهۆى بەردەوە بوونەتە قوربانى.\nهەر بەگوێرەى ئامارەکانى کۆمسیۆنى مافى مرۆڤى عێراق، زۆرترین کۆژراو لە ئاکامی خۆپیشاندانەکاندا لە پارێزگای زیقار بوە، کە گەیشتوەتە 19 کوژراو و زۆرترین برینداریش لە شاری بەغداد بوە کە گەیشتوەتە هەزار و 74 بریندار، کە 15%ى قوربانییەکانیش لە ئەندامانی هێزە ئەمنییەکانن.\n“تا ئێستاش 26 باڵەخانەی حکومى سوتێندراون، کە بەشێکیان باڵەخانەی لایەنە سیاسییەکان بوون”، ئەندامی کۆمسیۆنی مافەکانی مرۆڤ لە عێراق واى وت.\nسەرەکیترین داواکارى خۆپیشاندەرانیش، خزمەتگوزارى و دادگەرى کۆمەڵایەتى و هەلى کار و دادگاییکردنى گەندەڵکارانە.\nلەخۆپیشاندانەكانی ئەمڕۆی بەغدا و شارەكانی تردا كوژرا و بریندار هەیە "خەریكە دەوامی دەزگاكان بەرەو شكستدەڕوات"


کۆچی دوایی باوکی دوو شه‌هیدی رێگای سه‌ربه‌ستیی کوردستان له ناوچه‌ی بانه\nزایینی: ١٤-٠٥-٢٠١٢ - هەتاوی: ١٣٩١/٠٢/٢٥ - ١٢:٥٦ تاران قه‌باره‌ی فۆنت:\nکوردستان میدیا: باوکی دوو شەهیدی رێگای رزگاریی کوردستان و پێشمەرگەی سەردەمی کۆماری کوردستان لە تەمەنی ١٠٩ ساڵیدا کۆچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، رۆژی شه‌ممه، رێکه‌وتی ٢٣ی بانه‌مه‌ڕی ١٣٩١ی هەتاوی، "حاجی مستەفا رحمانی" باوکی دوو شەهیدی رێگای رزگاریی کوردستان، لە تەمەنی ١٠٩ ساڵیدا کۆچی دوای کرد.\nحاجی مستەفا رەحمانی ساڵی١٢٨٢ی هەتاوی لە گوندی "زەرواوی خواروو"ی سەربە شارەستانی بانە لە دایک بوو. پاش راگەیاندنی کۆماری کوردستان پەیوەست بوو بە لەشکری حەمە رەشید خانی بانە و وەک پێشمەرگە دەستی بە خەبات و تێکۆشان کرد.\nپاش رووخانی رێژیمی پاشایەتی و ئاشکرا بوونی خەباتی حیزبی دێمۆکراتی کوردستانی ئێران، پشتیوانی خۆی لەو حیزبە دەربڕی و ماڵەکەی خستە خزمەت هێزی پێشمەرگەی کوردستان. هەر لە سەرەتای ئاشکرا بوونی حیزبی دێمۆکراتی کوردستانی ئێران، کوڕێکی بەناوی "حامید زەرواوی" چەکی پێشمەرگایەتی کردە شان و لە هێزی شەهیدانی "وێردی" ئەو کاتی بانە سازمان درا. پاشان لە رێبەندانی ساڵی ٦١ی هەتاوی و لە شەرێکی قارەمانانەدا لە ئاوايی "پیاوێن" بریندار کرا و بە هۆی سەختیی برینەکەی تێكه‌ڵ به كاروانى شەهیدان بوو. شەهید حامید سەردەستەی دەستەیەک لە پێشمەرگە قارەمانەکانی هێزی شەهیدانی "وێردی" بوو.\nهەروەها لە پاییزی ساڵی ٦٠ی هەتاویدا کوڕێکی دیکەی حاجی مستەفا، بە ناوی رەحمان لە گوندی "یاکۆباوا" بە هۆی تۆپبارانی سەختی ناوچە لە هێرشێکی بەر بڵاوی رێژیمی ئیسلامی بۆ سەر ئاواییەکانی سەر جادەی بانە ــ سەردەشت شەهید بوو.\nحاجی مستەفا دەیان جار لەلایەن ئیدارەی ئیتلاعات و سپای پاسدارانی رێژیمەوە دەسبەسەر و دەست بە سەر ماڵەکەیدا گیرا، بەڵام هەرگیز ئامادە نەبوو تەسلیمی ویستی دژە مرۆڤانەی كۆمارى ئیسلامیی ئێران بێت.\nحیزبی دێمۆکراتی کوردستان، به بۆنه‌ی کۆچی دوایی حاجی مسته‌فا ره‌حمانی، سه‌ره‌خۆشیی گه‌رمی خۆی ئاراسته‌ی بنه‌ماڵه و که‌س و کاری ده‌کات و خۆی به شه‌ریک و به‌شداری خه‌میان ده‌زانێت.


کێشەی کورد، فەلسەفە و ئایدۆلۆژیای کۆمۆنیزم و ئیسلامیزم\nبیری کۆمۆنیزم، لە ڕوانگەی پێوەندییەكی مەتیریاڵیی ڕووتەوە، لە درووستبوونی نەتەوە و ژێرخانی كۆمەڵی مرۆ دەڕوانێ، چونکە فاكتەری ئابووریی، بە بەردی بناغەی باوەڕی ماركسیزم دادەنرێ. بەپێچەوانەشەوە، ئیسلامیزم لە دیدێکی گیانیی و ئایدیای بەرزی ڕووتەوە، لە هەموو بابەت و کێشەکانی کۆمەڵ و گەردوون دەڕوانێ. واتە مرۆڤ دەبێ، تەنیا باوەڕی بە خوای تاكوتەنیا هەبێ، كێشەی یەكێتیی باوەڕیش، هەموو شتەكان چارەسەردەكا!\nلەبەرئەوە چۆن ماركسییەكان، لە ڕوانگەی نەتەگەلێتی مەتیریاڵییەوە (ئینتێرناسیۆنال) بیردەكەنەوە، هەر بە ئەو شێوەیەش ئیسلامییەكان، هەموو باوەڕ و دیدەكانیان، لە سەرچاوەی نەتەگەلێتی گیانییەوە هەڵدەهێنجن. واتە: لای هەردوو بیروباوەڕەكە، جیهانبینی نەتەوەیی، بایەخێکی زۆری پێ نادرێ. چونكە باری سەرنج و تێڕوانینەكانیان، لەسەر ئاستێكی فراوان و ئینتێرناسیۆنال داڕێژراوە. بەپێچەوانەی باوەڕی نەتەوەیییەوە، كە لە هەموو شتێكدا، لە بەشەوە بۆ گشت هەنگاودەنێ، لە پچووكەوە بۆ گەورە دەسپێدەكا. واتە: لە گرووپێکی ئیتنیکی دیارییكراوەوە دەسپێدەكا و بە كۆمەڵی مرۆ كۆتاییدێ!\nبۆیە هەردوو بیرەکە، هەموو کێشە و گرفتەکانی مرۆ و کۆمەڵ، لە کڵاوڕۆژنەی بەرژەوەندیی باڵای، فەلسەفە و ئایدۆلۆژیاکانیانەوە چارەسەردەکەن. هەرچەندە لە بواری چارەسەرکردنی کێشەی نەتەوەیی، نەتەوە چەوساوە و ژێڕدەسەکاندا، بیری کۆمۆنیزم باوەڕێکی تەواوی، بە مافی چارەنووسی نەتەوە ژێردەسەکان هەیە، ئەم مافەشی لە بەرنامەکانیدا دەسنیشانکردووە و هەنگاوی باشیشی بۆ ناوە. بەڵام بیری ئیسلامیزم، بە هیچ شێوەیە، باوەڕی بە ئەو مافە نییە، مەگەر نەتەوەیەکی ژێردەسی موسوڵمان، لە بندەسی دەوڵەتێکی ناموسوڵماندا بێ، داوای مافی چارەنووس و دامەزراندنی دەوڵەتی سەربەخۆ بکا، پشگیریبکەن. چونکە پێیان وایە، نەتەوەی موسوڵمان نابێ، لەژێردەسی دەوڵەتێکی ناموسوڵماندا بژی! بەڵام گەر نەتەوەیەکی ناموسوڵمان، لەژێردەسی نەتەوەیەکی موسوڵمان و لە چوارچیوەی دەوڵەتێکی ئیسلامیدا بژی، ئەوا زۆر ئاساییە، گەر مافی ئازادیی و دامەزراندنی دەوڵەتی سەربەخۆی نەتەوەیی خۆشی، پێ ڕەوانەبینن!\nهەروەها، گەر چەن نەتەوە و گەلێکی موسوڵمان، لەنێو سنووری یەک دەوڵەتی ئیسلامیی یەکگرتوودا بژین، ئەوا ئەو گرووپە ئیتنیکە جیاوازانە بۆیان نییە، داوای سەربەخۆیی و دامەزراندنی دەوڵەتی نەتەوەیی بکەن. چونکە پێیان وایە، خاکی ئیسلام لەتوپەتدەکەن و نابێ، دەسەڵاتی دەوڵەتی یەکگرتووی ئیسلامیی لاوازکەن!\nستراتیژی سەرەکیی پارتە کۆمۆنیست و ئیسلامییەکان\nپارتە کۆمۆنیست و ئیسلامییەکان، لەبەر ڕۆشنایی بیر و ئایدۆلۆژیای نەتەگەلێتیدا دامەزراون. لەبەرئەوە زۆر بە توندی، بە بەرنامەی پارت و دەسەڵاتی دەوڵەتە کۆمۆنیستیی و ئیسلامییەکانەوە بەسراونەتەوە.\nیەکەمین ئامانجی ستراتیژیی، پارتە کۆمۆنیستەکان ئەوەیە، دەوڵەتێکی سۆسیالیستی یەکگرتوو دامەزرێنن، دەوڵەتی کریکار و جووتیار بێ، لە هەموو جۆرە چەوساندەنەوەیەکی مرۆ و سیستەمی سەرمایەدارییەوە دووربێ. هەروەها ئامانجی ستراتیژیی سەرەکیی، پارتە ئیسلامییەکانیش ئەوەیە، هەموو موسوڵمانانی جیهان، لەژێر چەتری دەسەڵاتی ئیمپراتۆریایەکی ئیسلامیی یەکگرتوودا کۆکەنەوە، یەک ناوەندی بڕیاری هەبێ و یەک جینشینیش، فەرمانرەوایی دەسەڵاتەکە بکا.\nبەڵام ئەزموونە گرنگەکانی مێژوو، ئەوەیان سەلماندووە، ئامانجی هەردوو بیرەکە، زۆر لە ڕاستییەوە دوورن و پتر، لە ئەندێشەوە نزیکن! چونکە هەردوو بیر و ئایدۆلۆژیاکە، لە سەردەمێکی مێژوویی دیاریکراودا، دەسەڵاتێکی گەورەی لە ئەو جۆرەیان، لە جیهاندا دامەزراندووە، بەڵام لەبەر گەلێ هۆ هەرەسیانهێناوە و نەماون. لەبەرئەوە خەونبینین بە ئەو ئاوات و ئامانجانەوە، هیچی لێ سەوز نابێ!\nگەرچی کۆمۆنیستەکان، تا ئەندازەیەکی زۆر، وازیان لە ئەو خەونە گەورەیە هێناوە، بەڵام هێشتا بیری کۆمۆنیزم نەمردووە. کەچی ئیسلامییەکان تا ئێستەش، هەر لەسەر ئەو هیوا و خەونە خۆشە بەردەوامن، داوای زیندووکردنەوەی، دەوڵەتی جێنشین دەکەن، دەوڵەتێکی ئیسلامیی یەکگرتووی پانوپۆڕی وابێ، دەسەڵاتی خۆی بەسەر هەموو کۆمەڵی مرۆدا بسەپێنێ. ڕەنگە پێیان وابێ، جارێکی دیکە ڕەوڕەوەی مێژوو، بەرەودواوە دەگەڕێتەوە!\nبۆیە چەندین ڕێکخستنی گشتیی جیهانیی وەک (ئەخوان ئەلموسلمین، ئەلقاعیدە، داعش ...)یان دامەزراندووە، خەڵکێکی موسوڵمانی زۆریان، لە هەموو گرووپە ئیتنیکەکان، لە دەوری خۆیان کۆکردووەتەوە، خەباتێکی بێوچانیان کردووە و خوێنێکی زۆریشیان ڕشتووە. چونکە پێیان وایە، لەڕێی خوا و ئایینی ئیسلامدا تێدەکۆشن، بەرنامەکانی ئیسلام، لەسەر زەوی دەچەسپێنن، هەر موسوڵمانێکیش، لە ئەو ڕێ پیرۆزەدا بکوژرێ، شەهیدە و گیانی پاکی بە بەهەشتی بەرین شاددەبی!\nدووفاقیی ئیسلامی ڕامیاریی\nئاشکرایە، ئامانجی سەرەکیی هەموو پارتە ئیسلامییەکانی جیهان ئەوەیە، بە هەر شێوەیە بێ، سەرەتا لە هەر وڵاتێکدا، دەس بەسەر دەسەڵاتدا بگرن و دەوڵەتێکی ئیسلامیی دامەزرێنن. پاشان ئیمپراتۆریایەکی پانوپۆڕی ئیسلامیی پێکەوەبنێن و سیستەمی فەرمانرەوایی، دەوڵەتی جێنشینی ئیسلامیی زیندووکەنەوە. بۆئەوەی سەرتاکانی (شەریعەت)ی ئایینەکە، بەزۆر و بە یاسا، بەسەر کۆمەڵدا بسەپێنن.\nئەم کارەش، بە شێوازێکی ئازادانە و پرینسیپەکانی دێمۆکراسی ناکری، بەڵکوو بەزۆر و بەزەبری چەک دەکرێ، هەروەک هەر لە سەرەتاوە، یەکەمین دەوڵەتی ئیسلامیی، بە ئەو شێوەیە دامەزراوە و لە سەردەمی (4) جێنشینەکەی (ڕاشدین)یشدا، دینگە ئەستوور و پتەوەکانیان چەسپاندووە!\nبەڵام لەگەڵ ئەوەشدا، ئیسلامییەکانی ئەوڕۆ باش دەزانن، ئەم ستراتیژە گەورەیە، لە ئەم سەردەمەدا جێبەجێ ناکرێ. لەبەرئەوە وەک تاکتیکێ، لە بیر خۆیانی دەبەنەوە، پەنا بۆ گەمەی دێمۆکراسیی دەبەن و بۆ بەرژەوەندیی خۆیان بەکاریدێنن. واتە ڕوو لە ڕووگەی ئیسلام دەکەن، بەڵام لەسەر تەلی ڕامیاریی و ئاوازی (هیلاهۆپ) سەمادەکەن!\nئاخر پارتە ئیسلامییەکان، جگە لە قورعان، فەرموودەکانی پەیامبەر و فەتوای پێشەوایانی ئیسلام، بڕوایان بە هیچ شتێکی دیکە نییە، هەرچی بیروباوەڕی دیکەش هەیە، بە دەسکردی بەرەی خۆراوای گاووری* دەزانن، ئەمەشیان نەشاردووەتەوە و زۆر بە ئاشکراش باسیدەکەن، کەچی لە هەڵبژاردنەکانی پەرلەمان و بەڕێوەبردنی کاروبارەکانی دەوڵەتێکی نائیسلامیی سیکیۆلاردا بەشداریدەکەن، هاوپەیمانێتیش لەگەڵ پارتە چەپڕەوەکاندا دەکەن!!\nبە ڕاستی، گەر ئەمە شتێ بگەیەنێ، تەنیا هەر ئەوەیە، ئەم پارتە ئیسلامییانە لە جیهاندا بە گشتیی، لە (عێراق) و (کوردستان) بە تایبەتی، تەنیا هەر بۆ کورسی دەسەڵات هەوڵدەدەن، بێ ئەوەی تەنانەت بەشێکی هەرە پچووک، لە بیروباوەڕ و ستراتیژی ئایینییەکەیان بەدیبێنن. چونکە زۆر باش دەزانن، ئەو ئامانجانەی هەیانە، بە نزا و پارانەوە لە خوا، بە زرک و شمشێروەشاندن، بە کۆڕی زکر و (حەی ئەڵڵا) بەدی نایە!\n* وشەی (گاوور)، بەرانبەر بە (فەلە یا دیان) هەڵەیە، چونکە (کافر) دەگرێتەوە!


دۆناڵد ترامپ جارێکی دیکەش هێرشی کردە سەر کۆماری ئیسلامی\n17:17 - 20 گەلاوێژ 2717\nکوردستان میدیا: سەرکۆماری ویلایەتە یەکگرتووەکانی ئامریکا جارێکی ت ر ئێرانی بە پێبەندنەبوون بە ڕۆحی ڕێککەوتنی ناوکی تۆمەتبار کرد.\nڕادیۆ فەردا بلاوی کردۆتەوە؛ دۆناڵد ترامپ ڕۆژی ٥شەممە ڕێکەوتی ١٩ی گەلاوێژ جارێکی تر ڕەخنەی لە سەرانی کۆماری ئیسلامی گرت و ڕایگەیاند: بەرجام رێککەوتنێکی ترسێنەرە و کۆماری ئیسلامی پێبەند نییە بە ڕۆحی ڕێککەوتنی ناوکییەوە.\nناوبراو وتوویەتی: پێم وانییە ئێران پیتڕەوی لەم رێککەوتنە بکات و پیبەند نییە بە ڕۆحی بەرجامەوە.\nترامپ پێشتریش گووتبووی: ڕێککەوتنی ناوکی لەگەڵ ڕێژیمی ئێران بە هیچ شێوەیەک نەدەبا واژۆ کرابا و ئەو ڕێککەوتنه یەک لایەنه، دژی ئامریکا و دژی زۆربەی وڵاتانی ڕۆژهەڵاتی نێوەڕاست بووە؛ هەر لەم ڕاستایەشدا ناوبراو تیمێکی نوێی لە کۆشکی سپی هەڵبژاردووە تاکوو پێداچوونەوە بەسەر بەرجامدا بکەن و بەڵگەکانی پێبەندنەبوونی کۆماری ئیسلامی بەم ڕێککەوتن نامەیە بخەنە ئیختیاری تاکوو لە ماوەی ٩٠ ڕۆژدا بتوانێ بڕیاری یەکلاکەرەوە لەسەر بەرجام دەربکات.\nچەند ڕۆژ پیش ئێستاش هێدر نائۆرت وتەبێژی وەزارەتی دەرەوەی ئامریکا باسی لەوە کردووە کە ڕێژیمی ئێران پابەند بە بەرجام نەبووە و لەو بارەیەوە لێکۆڵینەوە دەکەین.\nهەروەها هەواڵدەریی ڕۆیتێرز ڕۆژی ڕابردوو لە زاری بەرپرسێکی دەوڵەتی ئامریکاوە بڵاوی کردەوە کە نیکی هێڵی نوێنەری ئامریکا لە ڕێکخراوی نەتەوە یەکگرتووەکان بۆ چاوپێکەوتن لەگەڵ پشکێنەرانی ئاژانسی نێودەوڵەتیی وەزی ناوکی و گفتوگۆ لەبارەی چالاکییە ناوکییەکانی ڕێژیمی ئێران سەردانی ڤییەن دەکات.


ئەمریکا لۆمەی تاڵیبان دەکات\nوێنەی ژمارەیەک لەو کەسایەتیانەی لەم ماوەیەی ڕابردوودا لە ئەفغانستان کوژراون\nلەشکری ئەمریکا لۆمەی تاڵیبان دەکات بۆ ئەو زنجیرە کوشتنەی کەسایەتییە ناودارەکانی ئەفغانستان. ئەمەش یەکەمین جارە واشنتۆن ڕاستەخۆ یاخیبووانی تاڵیبان گوناهبار بکات بەو کوشتنانە.\nئەم لۆمەکردنەی ئەمڕۆ دووشەممەی ئەمریکا بۆ تاڵیبان، یەک ڕۆژ بەر لە دەستپێکردنەوەی دانوستاندنی ئاشتی نێوان تاڵیبان و حکومەتی ئەفغانستانە کە بڕیارە سبەی سێشەممە لە وڵاتی قەتەر دەستپێبکاتەوە، بە مەبەستی کۆتاییهێنان بە قەیرانی لە مێژینەی ئەو وڵاتە.\nکۆلۆنێل سۆنی لاگێت، وتەبێژی هێزەکانی ئەمریکا لە ئەفغانستان لە تۆڕی کۆمەڵایەتی تویتەر نوسیویە "دەبێت هەڵمەتی هێرشە ڕانەگەیەندراوەکانی تاڵیبان کە کاربەدەستانی حکومەت و ڕێبەرانی کۆمەڵگەی سیڤیل و ڕۆژنامەوانانی کردۆتە ئامانج ڕابگیرێن تا ئاشتی سەربکەوێت."\nجێگری فەرمانڕەوای هەرێمی کابوڵ و 5 ڕۆژنامەوان و چالاکوانێکی ناوداری هەڵبژاردن، لە نێو ئەوانەدان کە لە مانگی 11ی ڕابردووەوە کوژراون.\nکاربەدەستانی ئەفغانستانیش لۆمەی تاڵیبانەکانیان کردووە بۆ ئەو کردەی کوشتنانە، بەڵام ئەم ڕێکخراوە توندڕەوە نکوڵی لەو گوناهبارکردنانە دەکات، ئەمەش لە کاتێکدایە، چەکدارە تێرۆریستەکانی دەوڵەتی ئیسلامی کە ڕکابەری تاڵیبانن، بەرپرسیارێتی خۆیان لە هەندێک لەو کردەی کوشتنانە ڕاگەیاندووە.\nئەو ڕاگەیاندنەی کۆلۆنێل لاگێت لە کاتێکدایە، تاڵیبان هێزە سەربازییەکانی ئەمریکا گوناهبار دەکات بەوەی لەم ڕۆژانەی ڕابردوودا هێرشی ئاسمانی کردۆتە سەر یاخیبووان لەهەرێمەکانیقەندەهار و نانگارهار و هێلماند.\nتاڵیبان دەڵێت ئەو هێرشانە پێشێلکردنی ئەو ڕێککەوتنەن لە مانگی 2دا مۆرکرا بۆ زەمینە خۆشکردنی کشانەوەی هێزە بیانییەکان تا مانگی 5ی ئەمساڵی 2021.\nکۆلۆنێل لاگێت دەڵێت ئەمریکا بەردەوام دەبێت لە پشتگیری کردنی هێزە سەربازییەکانی ئەفغانستان دژ بە هێرشەکانی تاڵیبان.\nتوندوتیژییەکان لە ئەفغانستان زیادیان کردووە و هێزەکانی حکومەتی وڵاتەکە و چەکدارانی تاڵیبان ڕۆژانە لە ناوچە دوورە دەستەکاندا لە شەڕدان.\nئەحمەد زیا سیڕاج، سەرۆکی دەزگای هەواڵگریی ئەفغانستان، ئەمڕۆ دووشەممە بە یاسادانەرانی وڵاتەکەی ڕاگەیاندووە، لە ساڵی 2020دا تاڵیبان زیاتر لە 18 هەزار هێرشی کردووە.


ئه‌ردۆگان: هیچ كات بیرم بۆ ئه‌وه ناچێت خه‌ڵكی عێراق وه‌ك مالیكی بیر له توركیا بكاته‌وه | Rojevakurd\nMalper Referandum ئه‌ردۆگان: هیچ كات بیرم بۆ ئه‌وه ناچێت خه‌ڵكی عێراق وه‌ك مالیكی بیر...\nئه‌ردۆگان: هیچ كات بیرم بۆ ئه‌وه ناچێت خه‌ڵكی عێراق وه‌ك مالیكی بیر له توركیا بكاته‌وه\nئه‌ردۆگان به‌شداریی به‌رنامه‌یه‌كی سی ئێن ئێن توركی كرد و وه‌ڵامی رۆژنامه‌نووسانی دایه‌وه و له باره‌ی عێراقه‌وه وتی: له ناو عێراقدا یه‌كگرتنێك نییه، من مالیكی وه‌ك تاكه هێز نابینم، رووانینی ئه‌و بۆ توركیا جیاوازه، من هیچ كات بیرم بۆ ئه‌وه ناچێت خه‌ڵكی عێراق وه‌ك مالیكی بیر له توركیا بكاته‌وه. هه‌ڵبژاردنه‌كانیان بۆ 6 مانگ دواخست، خه‌ڵك راپه‌رین ده‌كات، چونكه هه‌ڵوێستی راستیان نییه. له عێراق نائاسووده‌ییه‌ك هه‌یه، نێچیرڤان بارزانی لێره بوو و پێی گوتین نیگه‌رانییه‌كی راسته‌قینه هه‌یه، ته‌نانه‌ت له ناو شیعه‌كانیش.\nده‌رباره‌ی رێككه‌وتنی بارزگانی له‌گه‌ڵ باكووری عێراق، ئه‌ردۆگان وتی: “به گوێره‌ی ده‌ستووری عێراق، نیوه‌ی نه‌وتی عێراق له باكووری عێراقه، باكووری عێراق ویستی له رێگه‌ی ئێمه‌وه، كه‌میی پاره‌كه پڕ بكاته‌وه، ئێمه‌یش ئه‌و گرێبه‌سته‌مان واژۆ كرد. له ده‌ستووری عێراقیشدا رێگری له‌به‌رده‌م ئه‌م گرێبه‌سته‌دا نییه. ئێستا بۆڕییه‌كی نه‌وتمان هه‌یه و له‌وانه‌یه بۆڕی دیكه‌یش زیاد بكه‌ن. ده‌سه‌ڵاتی باكووری عێراقیش ده‌یه‌وێت لێره مافی خۆی وه‌ربگرێت.\nده‌رباره‌ی كشانه‌وه‌ی چه‌كدارانی په‌كه‌كه‌یش، وتی: “ئه‌وه‌ی ده‌كشێته‌وه، ده‌بێت چه‌كه‌كه‌ی بخاته‌ژێر خۆڵ و بڕوات.\nده‌رباره‌ی لێبوردنی گشتیشی، ئه‌ردۆگان وتی: “به هیچ شێوه‌یه‌ك ئه‌وه له‌ئارادا نییه.\nله باره‌ی پشتگیری بۆ پرۆسه‌ی چاره‌سه‌ری، ئاماژه‌ی به‌وه كرد له باشوور و باشووری رۆژهه‌ڵاتی توركیا، پشتگیریی ته‌واو بۆ پرۆسه‌كه هه‌یه و ده‌یانه‌وێت كێشه‌كه چاره‌سه‌ر ببێت.\nله باره‌ی ده‌ستووری نوێوه، وتی: ئه‌گه‌ر جه‌هه‌په بڵێن ئاماده‌ین، ئێمه له‌گه‌ڵیاندا داده‌نیشین. ئه‌وه روونه كه له‌گه‌ڵ مه‌هه‌په و به‌ده‌په ناتوانین ده‌ستووری نوێ ئاماده بكه‌ین، ئه‌گه‌ر جه‌هه‌په به‌شداری نه‌كات، ریفراندۆم ده‌كه‌ین.\nPaşداود ئۆغلۆ: له‌گه‌ڵ بارزانی باسی كشانه‌وه كرا


پەرلەمانتارێکى پارتى ڕایگەیاند، ئەو ڕێککەوتنەى کە هەولێر و بەغدا پێگەیشتوون لەسەر بودجەى ساڵى 2021، حکومەتى هەرێم جێبەجێی دەکات.\nلە لێدوانێکیدا بۆ ڕۆژنامەى سەباح کە "ناس کورد" بەدواداچوونى بۆ کردووە، دیار بەروارى، پەرلەمانتارى فراکسیۆنى پارتى لەبەغدا (7ى کانوونى دووەمى 2021) ڕایگەیاندووە، هەموو بەندەکانى ڕێککەوتنى نێوان بەغدا و هەولێر خراونەتە ناو پڕۆژە بودجەى ساڵى 2021 ەوە.\nئاماژەی بەوەشکردووە، حکومەتى هەرێم سوورە لەسەر پابەندبوون بەو بەندانەوە کە پەیوەستە بە ئەرک و مافەکانى هەرێمەوە لەبەرامبەر بەغدا.\nبەروارى ئاماژەى بۆ ئەوەش کردووە، پەرلەمان لە هەنگاوى دەستپێکردنی خوێندنەوەى یەکەم بۆ پڕۆژەکە نزیکبووەتەوە و خاڵى سەرەکى وردبوونەوەیە لەسەر داهاتە داراییەکانى فیدراڵیی بەشێوەیەکى گشتى کە نەوت و گازى سروشتى و داهاتە سنورییەکان دەگرێتەوە.\nپەرلەمانتارەکەى پارتى باسى لەوەش کردووە، ئەو پڕۆژە بودجەیەى کە حکومەت ڕادەستى پەرلەمانى کردووە زۆر ڕوونە و بەپێى ڕێککەوتنەکەش هەرێم 250 بەرمیل ڕۆژانە ڕادەستى کۆمپانیاى سۆمۆ دەکات و هەروەها ڕادەستکردنى 50% داهاتى خاڵى سنورییەکان و لەبەرامبەریشدا بەغدا 12.67% ڕەوانەى هەرێم دەکات.\nبەروارى ئەوەشى ڕوونکردووەتەوە، ڕێکەوتنى نێوان بەغدا و هەولێر بۆ چەند پرسێکى تر دەگوزارێتەوە لەوانە هەڕەشە ئەمنیەکان لەسەر ئاستى عێراق و هەماهەنگى نێوان سەرجەم هێزە سەربازییەکان بەپێشمەرگەشەوە.\nپەرلەمانتارێکى پارتى: هێشتا موچەى خانەنشینانى نایاسایی پلە باڵا نەبڕاوە\n2021.01.05 - 10:30\nبەرپرسێکى پارتى: بایدن دەرفەتە بۆ کورد بەڵام فریادڕەس نییە\n2021.01.10 - 23:06\nسەرکردەیەکى پارتى: جارێکی تر نانە ڕەقە ھەڵدەبژێرین\n2021.01.10 - 18:52


وێژەی کوردی - ویکیپیدیا، ئینسایکڵۆپیدیای ئازاد\nئەم وتارە سەبارەت بە وێژەی کوردی نووسراوە. بۆ بینینی وتارە هاوشێوەکان بڕوانە کوردی (ڕوونکردنەوە).\nوێژەی کوردی یان ئەدەبی کوردی بریتیە لە ئەو ھەڵبەست، چیرۆک، بەیت، مەتەڵ و گۆرانیانەی کە بە شێوەزار و زاراوە جۆراوجۆرەکانی زمانی کوردی نووسراوە. وێژەی کوردی بە یەک شێوەزاری تایبەت نیە و بە ھەمووی شێوەزارەکانی کرمانجی، سۆرانی، ھەورامی و کەلھوڕی نووسراوە لە کوردان بە جێ ماوە. شیاوی باسە کە لە مێژووی وێژەی کوردیدا بە زۆری ھۆنراوە بە سەر پەخشاندا زاڵ بووە.\n١ سەردەمی فەھلەویات\n٢ وێژەی کرمانجی\n٣ وێژەی ھەورامی\n٤ وێژەی سۆرانی\nڕەنگە کۆنترین نموونەکانی وێژەی کوردی بریتی بێ لە ئەو ھۆنراوانەی کە بە کوردیی باشووری نووسراوە و شوێنکەوتوانی ئایینی یارسان وەکوو باڵووڵی ماییدەشتی و بابا تاھیری ھەمەدانی بێت.\nلە وێژەی کرمانجیدا کەسانێک وەکوو مەلای جزیری و ئەحمەدی خانی شێعریان داناوە و لە شاعیرانی ھاوچەرخیش کەسانی وەکوو جگەرخوێن بەناوبانگن. لە چیرۆکنووسانی کرمانجی جان دۆست بەناوبانگە.\nبێسارانی، مەولەوی و مەستوورە ئەردەڵان لە شاعیرانی بەناوبانگن کە شێعریان بە ھەورامی نووسیوە. کێشی شێعری ھەورامی بە زۆری بڕگەییە و عەرووزیان کەمتر بە کار ھێناوە. زۆرێک لە ھۆنراوەکانی ئایینی یارسانیش بە ھەورامی نووسراوە.\nوێنەی دەستنووسێکی عەقیدەی مەرزییەی مەولەوی کە لە ئەرشیڤی کۆمیتەی کەلەپووری ڤەژین وەرگیراوە. دەستنووسەکە لە ساڵی ١٨٦٤دا نووسراوە.\nیەکێ لە نووسراوە زۆر کۆنە سۆرانییەکان شێعری مەھدی نامەی نووسراوەی ئیبن حاجە کە لە سەدەی ھەژدەدا نووسراوە. وێژەی سۆرانی لە سەدەی نۆزدەھەمەوە بە سەرھەڵدانی نالی بەرچاو دەکەوێت و لە سەردەمی نالیدا شاعیرانی تری وەکوو سالم، کوردی و مەولەوی شێعریان بە کوردیی ناوەندی نووسیوە. دواتر کەسانی وەک حاجی قادری کۆیی، مەحوی، ناری و قانع و بێکەس زیاتر ئەم ئەدەبەیان دەوڵەمەند کردوە. لە ھاوچەرخانی بەناوبانگی وێژەی سۆرانی ھێمن و ھەژار، شێرکۆ بێکەس و عەبدوڵڵا پەشێو، جەلال مەلەکشا، لەتیف ھەڵمەت و بەختیار عەلی دەتوانین ناو ببەین.\nدەقەکانی ئەدەبی کوردی، عەلائەدین سەجادی، ١٩٨٤، بەغدا.\nوەرگیراو لە «https://ckb.wikipedia.org/w/index.php?title=وێژەی_کوردی&oldid=862549»\nدواجار لە ١٩:٠٤ی ١٢ی تشرینی دووەمی ٢٠٢١ دەستکاری کراوە\nئەم پەڕەیە دواجار لە ١٩:٠٤ی ١٢ی تشرینی دووەمی ٢٠٢١ نوێ کراوەتەوە.


چه‌ند ڕێنمایه کی گرنگ پیش وه‌رگرتنی بێھۆشکاری گشتی :\nحكومەتی ئەفغانستان 400 چەكداری بزوتنه‌وه تاڵیبان ئازاد دەكات\nبه‌یروت .. خۆپیشاندان له‌دژی گه‌نده‌ڵی ده‌ستیپێكرد\nلوبنان .. چه‌ند په‌رله‌مانتارێك به‌كۆمه‌ڵی ده‌ستیان له‌كاركێشایه‌وه\nتاران .. سه‌ركرده‌یه‌كی حزب الله ی لوبنان و كچه‌كه‌ی كوژران\nکازمی و دکتۆر بەرهەم بە هاوبەشی بەشداری هەڵبژاردنەکان دەکەن\nهەواڵی / 5/1/2020 392 جار بینراوە\nزۆربه‌ی جار نه‌خۆش واده‌زانیت خۆ ئامادەکردن بۆ نەشتەرگەری و وەرگرتنی بێھۆشکاری گشتی تەنیا بە ڕۆژوبوونە لە خواردن و خواردنەوە ، بەڵام ئەمە بە ھیچ جۆرێک ڕاست نیە، چونکێ بێھۆشکاری گشتی یاخود بەنجی گشتی کارێکی ئاسان نیەو پێویستی بە خۆئامادەکردنێکی تەواو ھەیە ھەم لە ڕووی دەروونیەوە ھەم لە ڕووی جەستەییەوە .\nلێرەدا باس لەو خاڵە گرنگانە دەکەم کە پێویستە ھەموو کەسێک ڕەچاوی کات پێش وەرگرتنی بێھۆشکاری گشتی :\n۱ـ پشودان : پێویسته نەخۆش پشووی تەواو وەربگرێت پیش ئه‌نجامدانی نه‌شته‌رگه‌ری .\n۲ـ نوستن : پێویسته نه خۆش به لایه نی که مه وه( ٦ـ ۸) سەعات بخەوێت شەوی پێش نه‌شته‌رگه‌ری چونکه خەوتن ئەندامەکانی له‌ش چالاک دەکات .\n۳ـ کافایین : لەبەرئەوەی کافایین ووریاکەرەوەیە زۆر خواردنی دەبێته هۆی کەمکردنەوەی کاریگەری ده‌رمانی بەنج له سەر جه‌سته و نەخۆش پێویستی بە ڕێژەیەکی زیاتر لە دەرمان پێویستە ، بۆیە پێویسته خواردنەوەی ڕۆژی پێش نەشتەرگەری کەمبکرێتەوە .\n٤ــ جگه ره و نیکۆتین : پێویسته نەخۆش بەلایەنی کەمه‌وه( ۲-٤)هەفتە واز لەجگەره‌کێشان و نیرگەلەکێشان بێنێت پێش نه‌شتەرگەری بەتایبەتی ئەو نه‌شتەرگەریانەی لە ده‌م وقورگ و لوتدا ده‌کرێن .\n۵ـ باری دەروونی : پیویستە نەخۆش ئارام بکریتەوه پیش نه‌شته‌رگه‌ری، هه‌ندێک جار پیویست ده‌کات هێورکه‌ره‌وه بدریت به نه‌خۆش .\n٦ـ ده رمان و چارەسەر : پێویسته نەخۆش هه‌ر جورە ده‌رمانیک یاخود چارەسەرێک بەکاردێنیت پیشانی پزیشکی بیهوشکاری بدات و به‌پێی رینمای ئه‌و بیوەستێنێت یاخود بەرده‌وام بێت لەسەری. بۆ نموونە، ئەو دەرمانانەی ڕێگە لە خەستبوونەوەی خوێن دەگرن، وەکو _ئەسپرین_ پێویستە پێش ھەفتەیەک بوەستێنرێن بۆ ڕێگری لەخوێن بەربوون لەکاتی نەشتەرگەری ، ئەگەر ھەر نەکرا ، ئەوا بۆ ٤٨ کاژێر دەبێت پێش نەشتەرگەری بوەستێنرێن ، لە خانماندا ئەگەر _حه‌بی منع_ یاخود ھەر جۆرە چارەسەرێکی ھۆرمۆنی بەکار بێنێت، پێویسته بە لایەنی کەمەوە ( ۱مانگ) پێش نه‌شته‌رگه‌ری بیوەستێنێت ، یاخود ئەو چارەسەرانەی بۆ ڕێکخستنی سووڕی مانگانە به کاردێن و پیکهاته‌ی هورمونین .\n۷ـ ده‌رمانی گژوگیای یاخود ڤیتامینات : زوربه‌ی ده‌رمانی گژوگیای دەبێت به لایه‌نی که‌مەوە ، ( ٢ هه‌فته) بوەستێنرێت پێش نه‌شته‌رگه‌ری و فیتامیناتییش بەپێی جور‌ه‌که‌ی وھەروەھا چەند جۆرە خۆراکێکیش وەک : سیر ، ڕون ماسی ، ڤیتامین ئی .\n۸ ـ وه ستان له خواردن وخواردنەوە : به‌پی جوری خواردن، خواردنی ره‌ق( ٦ ـ ۸ ) کاژێر ، شله‌مه‌نی (١-٢)کاژێر ، شیر یاخود شله‌مه‌نیه‌ک تڵپه‌ی تیا بێت ( ۳ــ٥) کاژێر .\n۹ـ خواردنه‌وه کهولیەکان : ده‌بێت بوه‌ستێنرێت( ۱ـ۲)هه فته پێش نه‌شته‌رگه‌ری .\n۱۰ـ پێویسته تاقمی دان یاخود هه ر دانیکی سه‌یار و جوڵاو لابدرێت پێش نه‌شته‌رگه‌ری .\n١١- ئەو نەخۆشانەی قەلەق و سترێسی زۆریان ھەیە دەتوانن شەوی پێش نەشتەرگەری ھێورکەرەوەیەک وەربگرن .\n١٢- باشترە ڕۆژی پێش نەشتەرگەری حەمامێک بکەیت و مووی زیادە بە شوێنی نەشتەرگەریەکەوە لاببرێت بۆ کەمکردنەوەی پیسبوون و ھەوکردن لە شوێنی نەشتەرگەریەکە .\n١٣- پێویستە جلکی تایبەت بەنەشتەرگەری لەبەرکەیت و لەو ڕۆژەدا لەخانماندا بە تایبەت بەھیچ شێوەیەک ماکیاژی لێو و ڕەنگی نینۆکەکانت نەکەیت بۆ ئەوەی ڕێگری نەکەیت لە بێھۆشکار کە چاودێری ئۆکسجینی لەشت بکات لەکاتی نەشتەرگەریەکەدا .\nھەر ساغ و تەندروست بن و دوور بن لە نەشتەرگەری و بێھۆشکارییەوە .\nدکتۆره هه‌ڤین کمال شاه محمد\nکشتوکاڵی ناو خانووی پلاستیکی و مەترسیەکانی . بارزان محمدەسوورە\nئایا نوێژی هه‌ینی فه‌رزه ؟ \nئەو گەنجە کوردەی سەریانبڕی و ترسناکترین ساتی ژیانی بینی!


کورد و شۆڕشی چەکداریی\nئەز پێم وایە، دوای ئەوەی یەکەمین جەنگی جیهانیی کۆتاییهات، نەتەوی کورد نەدەبوو، پەنای بۆ چەک ببردایە و خەباتی چەکداریی بکردایە، چونکە:\nڕێککەوتننامەی (سایکس – پیکۆ) ڕۆژی (11-16. 5. 2016) لە نێوان (بریتانیا، فڕەنسە و ڕووسیای تساریی)دا واژۆکرا. دژی ئیمپراتۆریای (عوسمانیی) بوون و بڕیاریاندا، نەخشەی نێوچەکە بگۆڕن.\nیەکەمین جەنگی جیهانیی، ڕۆژی (28. 7. 1914) دەسیپێکرد و ڕۆژی (11. 11. 1918)، بە سەرکەوتنی (بریتانیا) و هاوپەیمانەکانی کۆتاییهات، لە ئەنجامیشدا ئیمراتۆریای (عوسمانیی) تێکشکا.\nڕۆژی (11. 3. 1917)، هێزەکانی سوپای (بریتانیا)، شاری (بەغدا)یان داگیرکرد. لە کۆتایی ساڵی (1918)دا، (000. 410) سەبازی (بریتانیی) لە (عێراق) بوون.\nڕۆژی (11. 11. 1920)، ڕێکخراوی (عوسبەت ئەلئومەم)، بڕیاری ئینتیدابی (عێراق)یان بۆ (بریتانیا) دەرکرد. بە ئەو شێوەیەش، هەموو (عێراق)ی عەرەبیی و باشووری (کوردستان)یان داگیرکرد. هەر دوای ئەوە، هەموو ڕاپەڕین و شۆڕشەکانی کورد و عەرەبیان کوژاندەوە.\nڕێککەوتننامەی (سیڤەر)، ڕۆژی (10. 8. 1920) واژۆکرا و لە بەرژەوەندیی نەتەوەی کورد بوو، بەڵام ڕۆژی (12. 7. 1923)، ڕێککەوتننامەی (لۆزان) جییگرتەوە، جگە لە ئەوەی پاشەکشەیان لە مافەکانی نەتەوەی کورد کرد، هیچ جۆرە ترووسکاییەکیشی تێدا بەدی نەدەکرا.\nکۆنگرەی (قاهیرە)، ڕۆژی (12. 3. 1921) گیرا، باسی مافی سەربەخۆیی و دامەزراندنی دەوڵەتی کوردیی نەکرا.\nڕامیار و دیپلۆماتەکانی ئیمپراتۆریای (بریتانیا)ی گەورە، لە کۆنگرەی (قاهیرە)دا بڕیاریاندا، دەوڵەتێ بۆ عەرەبەکانی (عێراق) دامەزرێنن، باشووری (کوردستان)یشی پێوە بلکێنن. لەبەرئەوە شایەکی عەرەبیان لە (سعوودییە)وە (فەیسەڵی کوڕی حوسێنی کوڕی عەلی) هێنا، ڕۆژی (29. 6. 1921) گەیشتە (بەغدا) و ڕۆژی (23. 7. 1921) تاجیان لەسەر دانا. ئیدی بە ئەو شێوەیە. دەوڵەتی شانشینیی (عێراق)یش، بە شێوەیەکی فەرمیی دامەزرا و باشووری (کوردستان)یشیان، بە زۆر پێکەوە لکاند.\nئاخر لە کۆنگرەی (قاهیرە)دا، دوو دوژمنی سەرسەختی وەک (پێرسی کۆکس) و (گێرترۆید بێڵ) ناسراو بە (مسس بێڵ)، زۆر دژایەتی کێشەی کوردیان کرد و لەگەڵ مافە ڕەواکانی نەتەوەی کورددا نەبوون. لەبەرئەوە هەرچی هەوڵ و تەقەلایەکی شۆڕشگێڕانە و چەکدارانەی کورد هەیە، هیچیان سەرکەوتوو نەبوون. چونکە نێوچەکە، لە نێوان دەوڵەتە سەرکەوتووەکانی جەنگدا دابەشکرا، (بریتانیا) و (فڕەنسە)، هەردوو دەوڵەتی (عێراق) و (سووریا)یان، بۆ عەرەبەکان دامەزراند. ئیدی خەباتی چەکداریی، نەک هەر هیچ کەڵکی بۆ کورد نەبوو، بەڵکوو زیانێکی زۆریشی پێگەیاند و لە ئاسنی سارد کوتان پتر، هیچی دیکە نەبوو!\nبۆیە چ (شێخ مەحموود) و چ (مەلامستەفا)، کاتێ دژی ئەو دوو دەوڵەتە (عێراق) و ئیمپراتۆریای (بریتانیا) جەنگاون، کە خۆر لە ئاڵاکەیەوە ئاوانەدەبوو! نەک هەر لە توانای کورددا نەبوو، بەڵکوو هەموو دەوڵەتەکانی نێوچەکەش، توانای ئەوەیان نەبوو، بەربەرەکانیانبکەن. جگە لە ئەوەی، لە بەرنامەشیاندا نەبووە، (کوردستان)ێکی سەربەخۆ و ئازاد دامەزرێنن!\n1 هەڵبژاردن ... کوردی هوشیار، دوو جار دەس بە کونێکدا ناکا!\n2 (عێراق) و سێ هەرێمی فیدراڵ\n3 (مەلامستەفا بارزانی)و ئەوانی دیکە!\n4 پەندەکانی ڕاپەڕینە خوێناوییەکەی بەردەرکی سەرای سولەیمانی\n5 پەندەکانی ڕاپەڕینە خوێناوییەکەی بەردەرکی سەرای سولەیمانی\n6 پەندەکانی ڕاپەڕینە خوێناوییەکەی بەردەرکی سەرای سولەیمانی\n7 پەندەکانی ڕاپەڕینە خوێناوییەکەی بەردەرکی سەرای سولەیمانی - بەشی یەکەم\n8 ڕەخنەو چەواشەکردن\n9 ئەهریمەن بەرگی فریشتە ناپۆشێ\n10 ئایا کێ لە تاوانەکانی کارەساتی یەزیییەکان بەرپرسیارە؟!\n11 چەن دەنگێ لە ئەو دیو سنووری دەرگە داخراوەکانەوە!\n12 سێ گوژاڵکی بڕکێ! دیکتاتۆر و فاشستەکان، گوژاڵکی یەک بڕکن!\n13 مێژوویه‌کی پڕ له شه‌رمه‌زاریی له خوێنهه‌ڵکێشراو!\n14 مێژوویه‌کی پڕ له شه‌رمه‌زاریی له خوێنهه‌ڵکێشراو!\n15 (90) ساڵ لەمەوبەر، شا (فەیسەڵ) ڕاستی فەرمووە!\n16 تەنانەت هەموو نەوتی (عێراق)یش، فریای (سەددام حوسێن) نەکەوت!\n17 چی لەجەنگی (مەزبەح) فێر دەبین؟!\n18 ڕۆژانەی جەنگی نێوان (ئیسرایل)و (فلەستین)، کورد نەتەوەیەکی بێگانەپەرستی خۆخۆرە!\n19 کێشەی کورد، فەلسەفە و ئایدۆلۆژیای کۆمۆنیزم و ئیسلامیزم\n20 (مەلایی) و (جەلالیی)، دوو ڕێبازی جیاوازی دژبەیەک!\n21 سەردەمی زێڕینی گەلی کوردی\n22 ئەم ساڵیش، نەورۆزناکەم!\n23 هەڵەبجە زامدارەکەم...\n24 ڕێککه‌وتننامه‌ی (11)ی مارسی (1970)، له نێوان دوێنێ و ئه‌وڕۆدا!\n25 (8)ی مارس و جێژنی ئافره‌تانی جیهان!\n26 دەسەڵاتی هەرێم و پەندی مێژوویی\n27 کورد و شۆڕشی چەکداریی\n28 لە یادی پێشە‌وای مە‌زنی بێ ڕكە‌بە‌ردا\n29 گەر (مام جەلال) بمايە!\n30 ياریگەی جەنگی نێودەوڵەتی!\n31 (بەهادین نووری)، ئەو پیاوەی مەرگ لێی دەسڵەمییەوە!\n32 خەمی نەتەوە و نیشتمان!\n33 دۆستی دوێنێ و دوژمنی ئەوڕۆ!\n34 (قادری حاجی عەلی بەگ 1955-2020)و چەن یادەوەرییەکی شیرین!\n35 کێ بە ڕاستی باوکی هەژارانە؟!\n36 کێ بە ڕاستی باوکی هەژارانە؟!\n37 مشەخۆری بێ باوەڕ! خوا ئەوە بگرێ، سەری لە ڕۆڵەکانی ئەم گەلە هەژارە بندەسە شێواند!\n38 ئاییندەی کوردستان و سەرکردەی پارتەکان\n39 لە یادی چلەی ئەو پیاوەی، دوا خەمخۆری ڕاستەقینەی مزگەوتی گەورە و مەزارەکەی (کاک ئەحمەدی شیخ) بوو!\n40 تا کەی سەرکردایەتی پارتەکانی کوردستان، پەند لە کارەساتەکانی مێژوو وەرناگرن؟!!\n41 نامەیەکی کراوە بۆ بەڕێزان: هەردوو سەرۆکی هەرێم‌و سەرۆکی ئەنجوومەنی شالیاران!\n42 گشتپرسیی و یەکڕیزیی نەتەوەیی\n43 (16)ی ئۆکتۆبەر، بیانووی پڕوپووچ یا ناپاکیی نەتەوەیی!\n44 شێرەژنێ، لەبەردەرکی سەرا ڕاپەڕی\n45 مەیخانە و سۆشیاڵ میدیا!\n46 پیلانێكی پۆخڵ و بیرەوەرییەکی تاڵ!\n47 جارێکی دیکەش، (سمکۆ) چووەوە سەر خوانی مەرگ!\n48 ساڵی (1930) و بەردەرکی سەرای شار ..\n49 (7) سەدە لەمەوبەر، چی ڕوویدا؟!!\n50 پانۆڕامای ڕووداوەکانی باشووری (کوردستان) لە نێوان (14. 7. 1958 – 14. 7. 2020)\n51 نامەیەکی پەلە بۆ دەسەڵاتدارانی هەرێم!\n52 هێندێ زانیاریی تیۆریی، دەربارەی بنچینە سەرەكییەكانی سیستەمی كۆمەڵایەتی\n53 کوردو دەسەڵات... مێژوویەکی قێزەون - بەشی سێیەم و کۆتایی\n54 کورد و دەسەڵات ... مێژوویەکی قێزەون - بەشی دووەم\n55 کورد و دەسەڵات... مێژوویەکی قێزەون! - بەشی یەکەم\n56 کوردگەل هاوارە، پیلانێکی گەورە بەڕێوەیەوە ...\n57 چەمک و کێشەی سیستەمی ناوەندێتیی و ناناوەندێتیی - بەشی دووەم\n58 چەمک و کێشەی سیستەمی ناوەندێتیی و ناناوەندێتیی - بەشی یەکەم\n59 هەڵوێست و مێژوو ...\n60 دەردەکوردو پەندی مێژوویی...\n61 مافی گەل و هەلی مێژوویی\n62 باشووری کوردستان و چین\n63 نیشتمانپەروەریی و بەتەنگەوەهاتن\n64 دوو دەسەڵات و یەک خاکی داگیرکراو!\n65 یەک تۆو و دوو چاڵ!


سه‌رۆكی ئه‌مریكا: كورد به هه‌موو پێكهاته‌كانییه‌وه گه‌لێكی مه‌زنه و جه‌نگاوه‌ری بێ وێنه‌ن\nدوای ته‌واوبوونی كۆبوونه‌وه‌كانی ناتۆ، له‌باره‌ی ده‌رئه‌نجامی كۆبوونه‌وه‌كه به‌یاننامه‌یه‌ك بڵاوكرایه‌وه‌و له به‌یاننامه‌كه جه‌ختكراوه‌ته‌وه له‌وه‌ی كه به ئامانجی پاراستنی ئاسایش و خه‌رجی یه‌كسان پێویسته هه‌موو وڵاتان به هاوبه‌شی و به‌یه‌كه‌وه هه‌نگاوبنێن.\nله به‌یاننامه‌كه تیشك خراوه‌ته سه‌ر په‌یوه‌ندییه‌كانی ناتۆ له‌گه‌ڵ ڕووسیا كه له‌م ماوه‌یه‌ی دوایی به‌شێوه‌یه‌كی به‌رچاو بارگرژی تێكه‌وتووه و ناتۆ ڕایگه‌یاندووه: پابه‌ند ده‌بن به بڕیاره‌كانی كۆبوونه‌وه‌ی گاڵه‌ر و وارشۆ.\nله‌به‌یاننامه‌كه‌دا نیگه‌رانی له‌ئاست به‌ربڵاوی به‌كارهێنانی چه‌كه كۆمه‌ڵكوژه‌كان نیشاندراوه و ئیدانه‌ی به‌كارهێنانی چه‌كی كیمیایی له‌لایه‌ن رژێمی سووریاوه كراوه.\nله‌دوای كۆتایی هاتنی كۆبونه‌وه‌كه‌ی ناتۆ دۆناڵد تڕامپ سه‌رۆكی ویلایه‌ته یه‌كگرتووه‌كانی ئه‌مریكا كۆنگره‌یه‌كی ڕۆژنامه‌وانی ئه‌نجامدا و ڕایگه‌یاند: سه‌باره‌ت به‌كۆبونه‌وه‌ی له‌گه‌ڵ ڤیلادمیر پوتینی سه‌رۆكی ڕوسیا ناتۆ سووپاسی ده‌كات.\nله وه‌ڵامی پرسیاری ڕۆژنامه‌نوسان سه‌باره‌ت به هاوكارییه‌كانی ئه‌مریكا بۆ كورده‌كان، دۆناڵد تره‌مپ، ووتی: كورد به هه‌موو پێكهاته‌كانییه‌وه گه‌لێكی مه‌زنه و جه‌نگاوه‌ری بێ وێنه‌ن.\nسه‌رۆكی ئه‌مریكا ئاماژه‌ی به‌وه‌دا كۆبوونه‌وه‌كانی لووتكه‌ی ناتۆ ئه‌نجامی باشیان لێكه‌وتۆته‌وه و ڕایگه‌یاند: ئێستا ناتۆ له دوو ڕۆژ له‌مه‌وبه‌ر به‌هێزتره.\nكۆبونه‌وه‌ی لوتكه‌ی ناتۆ له بڕۆكسلی پایته‌ختی به‌لجیكا له دوێنێوه ده‌ستی پێكردو دوو ڕۆژی خایاند, ئه‌مه به‌ده‌ر له‌وه‌ی په‌ڕاوێزی كۆبونه‌وه‌كه چه‌ند كۆبونه‌وه‌یه‌كی دوو قۆڵی سه‌رۆك و سه‌ركرده‌ی ووڵاتنانی ئه‌ندامی ناتۆی به‌خۆوه بینی.\n2406 جار خوێندراوەتەوە


تەوسەکانی بەهرام - قەڵەم\nتاریخ ایجاد در یکشنبه, 06 مرداد 1398 08:14\nمن حەزدەکەم بۆ ئەوەی ئەوەندە بەشوێن کارەساتەوە نەبم، سەر بە چینی کرێکار یاخود بۆرژوازی بم، نەک چینی مامناوەندی. دەمەوێ بە بەهرام بڵێم رۆژێک جێگایەکم لەناو چینەکەی خۆیدا بۆ بکاتەوە. کە پێیشی دەڵێم سەرم لێبادەدا و دەڵێ تۆ هێشتا لەو ساڵانەدا دەژی، لە زیاتر سی ساڵ لەوە پێش!\nکاتێک تەمەنم نەگەیشتبووە بیست، من ئاشق بووم. ئاشقی کچێکی کشاوەی نەشمیل. کە پێدەکەنی، رێگای ماڵەوەم لێ هەڵەدەبوو. لەم کاتانەدا لەپاش سەرگەردانییەکی زۆر حەزم دەکرد رووبکەمە سرووشت و لەوێ تەنیا لە ئاسۆ بڕوانم، ئەو شوێنەی هەتاو لێی دادەچوو. نازانم بۆ لەهەڕەتی گەنجیەتی هەمیشە لە تەنیشت ئەشقدا هەستم بە بوونی کارەساتیش دەکرد. نازانم گوناهی بزەکانی ئەو بوو، گوناهی رێگا لێ هەڵەبوونەکانی خۆم، یاخود سرووشت کە لەوئەپەڕی جوانی خۆی هەمیشە بە گوێیدا دەچرپاندم و دەیگوت لەناویدا رازێک هەیە من قەت ناتوانم تێی بگەم. قەت قەت.\nبەڵام هاوکات، کارەساتەکە باڵای ئەشقی لابەرزتر دەکردم. هەمیشە هەستم دەکرد ئەمڕۆ و ئەم چرکەیە دەتوانێ دوواڕۆژ و دوواچرکە بێت. لای من ئەشق قووڵترین و لەهەمان کاتدا گوزەراترین مانا بوو. من هەر زوو زانیم بۆ ئەوەی ئاشقترین بیت، دەبێ زیاتر لە هەر کەسی تر هەست بە کارەسات بکەیت. بۆیە بۆ ئەوەی زووتر بەو بگەم، رێگای کارەساتم هەڵبژارد.\nراستییەکەی ئەوەبوو هەستێکی غەریبم تیا دروست ببوو، لام وابوو بە هەستکردن بە کارەسات زیاتر لە هەر کاتێکی تر خاوەنی ئەشقەکەمم. من وەها رووم کردە کارەسات کە تا هەنووکەیش لە دووای ساڵانی ساڵ هەر لەگەڵمایە و دەستمان لەیەکتر بەرنەداوە. من لەمێژە بەو ئەنجامە گەیشتووم کارەسات لە ئەشق هاوڕێیەکی بەوەفاترە. ئەو وەها نیە کە تەنیا بزەیەکی لەسەر لێو بێت و ئەوجا جێت بێڵێ؛ ئەو مات و مەلوول تا دووا سنورەکانیش دێت و دێت. هەتا نووری چاوی بمێنێت!\nبەهرام کە کوڕە کرێکارێکە و تازە بووە بە ئەندامی حیزبی کۆمۆنیست، دەڵێ ئەشق ئەویش لە شێوەی هەرە رۆمانسییەکەی پیشەی کەسانی سەر بە چینی مامناوەندییە، دەڵێ بە واتایەکی تر وردەبۆرژوازی. لای ئەو، مرۆڤ کە لە باری چینایەتییەوە بنەماکەی لەرزۆک بوو، ئەقڵی کزدەبێ و خۆی زیاتر لە هەر کاتێکی تر دەداتە دەست دڵی. دەڵێ دڵیش قەت رێگا نیشاندەر نەبووە، بەڵکو روونکەرەوەی رێگا بووە.\nبەڕاست سی ساڵ بەسەر ئەو ساڵانەدا تێپەڕیوە؟\nبەهرام دەڵێ ئیستا لە مێژە ئەندامی حیزبێکی ترە بەناوی حیزبی جووتیاران؛ خاوەن مەزرایەکی گەورە و چەندین کرێکاری وەرزێڕە و، یەکجار حەزیشی بە فیلمی پۆڕنی ئاژەڵانە. ئەوسا قاقا پێدەکەنێ و، دەڵێ بەڵام بەخۆشییەوە یەک شت لای ئەو هەر نەگۆڕاوە ئەویش ئەوەیکە ئەشق ئەفسانەترین خەونی مرۆڤە. من کە هەموو جارێک پەیامەکانی لە رێگای 'تێلێگرام'ەوە لەسەر موبایلەکەم وەردەگرم، ناچارم سەیری ئەو وێنەیەیش بکەم تێیدا ئاژەڵێکی نێرینە بەسەر مێینەیەکەوەیە. هەر جارەو جۆرێک لە ئاژەڵ!\nمن کە نازانم بەئیستای بەهرام یان ئەو کاتی باوەڕبکەم، پەیامەکەی وەک هەمیشە دەسڕمەوەو هەوڵدەدەم بە بیرکردنەوە لە شتی تر خۆم سەرقاڵ بکەم. نازانم بۆ وێنەی 'تۆلستۆی'م دێتەبەرچاوم. نووسەری رۆمانی گەورەی 'شەڕ و ئاشتی'. نووسەرێک کە یەکجار سەرقاڵی مەرگ و ژیان بوو و لەدەست ژنەکەی و ژیانەکەی بە شەمەندەفەر بەرەو قەفقاز لە دووا ساڵی تەمەنیدا هەڵهات. سەفەرێک کە دوواسەفەری بوو و تێیدا مرد. تۆلستۆی گەورە مالیک بوو، گەورە مالیکێک کە قەت لە ژیانی خۆیدا ئەشقی نەدۆزییەوە. ئاە، بەهرام چەند هەڵەبوو. نەبوونی ئەشق تۆلستۆی بەکوشت دا. ئەویش بۆ ئەوەی پێی بگا، رێگای کارەساتی هەڵبژارد. پێم وابێ بەهرام ئیستایش هەڵەیە. من نازانم بۆ بەهرام هەمیشە هەڵەیە.\nمن کە لەم دوواییانەدا لە رقی ترامپ زۆر حەزم لەوەیە ببمە ئەندامی حیزبی دیمۆکراتی ئامریکا، بەڵام هەر کە بیر لە بەهرام دەکەمەوە، پەشیمان دەبمەوە. دەترسم کاتێک بوومە ئەندامی حیزبێک، کارەساتەکەم لەبیربچێتەوە و بزەی کچە نەشمیلە کشاوەکەی جارانم بۆ هەمیشە لەبەرچاواندا ونبێ. بۆیە تەنیا بە هەڵگرتنی وێنەی ئەو منداڵانە قایل دەبم کە لە ئۆردۆگاکانی باشوری ئەمریکا لە خراپترین دۆخدا دەژین. وێنەکان بەرزدەکەمەوە و بە دەنگی بەرز دروشم دەدەم. پۆلیسەکان مۆڕەم لێدەکەن و بە ئەسپە کەتە و باڵابەرزەکانیان بەدەورمدا دەسووڕێنەوە. بەهرام کە وێنەی منی بە هەڵکەوت لە راپۆرتێکی تەلەفزیۆنیدا بینیوە، ئێمۆژی پرسیارێکی گەورەم لە رێگای تێلێگرامەوە بۆ دەنێرێ و لە ژێرەکەیشیدا دەنووسێ "دیسان شوێن دڵت کەوتی!"\nبەهرام راستدەکا! لادەکەمەوە و دەبینم لە پشت سەرم لەچەند دە کەسێک زیاتر رانەوەستاون. ئێمە چەندە کەمین؛ ئەوانەی شوێن دڵیان دەکەون چەندە کەمن!\nشەو لە کاتێکدا لەناو جێگاکەم دا راکشاوم، سەیری فیلمی پۆرنۆدەکەم. کتوپڕ پەیامێکی تری بەهرام دێت و دەڵێ هەموو کەس سەیری دەکا، هەر لە کۆمۆنیستەوە بگرە هەتا جووتیاران و ترامپ و ئەوەی وا پێی وابوو سەردەمانێک ئاشق بوو. ئەوسا ئیمۆژی پێکەنینێکیش لەگەڵیا دەنێرێ. شەرمێکی قووڵ دامدەگرێ و دەستبەجێ موبایلەکەم دەکوژێنمەوە.\nشەو خەو دەبینم. کەسێکی غەریب کە روخساری لە تەم و مژدایە، دەڵێ "تۆ درێژترین رێگات بۆ گەیشتن بە سێکس هەڵبژارد!... درێژترین رێگا!"\nـ "کامە سێکس؟... ها کامە؟"\nوەک هەمیشە کەسێک نیە وەڵام بداتەوە. بەهرام لە کورتەپەیامێکدا دەنووسێ "خۆی وەڵامە، خۆی!"\nمن سەرئەنجام دەبم بە ئەندامی حیزبێک کە بچووکترین حیزبە. لە دووای چەند رۆژ تێدەگەم کە ناوی حیزبی کۆمۆنیستە. بەهرام پەیامم بۆ دەنێرێ و دەنووسێ هەموو کەس بوو بە هێستر کەچی تۆ تازە بووی بە کەر! ئەوسا پوڕنوی کەرانیشم بۆ دەنێرێ.\nمنیش پوڕنوی هێستری بۆ دەنێرم. بەهرام پێدەکەنێ و دەنووسێ ئیستا ئەندامی هەر حیزبێک دەبی ببە! هاتیتە سەر رێگای راست.\nمن کەر و بەهرام هێستر. تیایا ماوم ئەو ساڵانە، سی ساڵ لەمەوبەر، کەر و هێستر هەبوون یان نا.\nبەهرام بە ناردنی ئیمۆژێکی تر پڕ بە ژوورەکەم پێدەکەنێ.\nهەمیشە ئاگری نمرود نابێتە گوڵستان\nهەندێ جار مەسیحیش لە پەرجوو بەتاڵە\nلەگەڵ ئاوارەییت چدەکەی؟


پنتاگۆن: سوپای ڕوسیا لاواز بووە\n27/04/2022 424 جار خوێندراوه‌ته‌وه\nوتەبێژی وەزارەتی بەرگریی ئەمریکا (پنتاگۆن) ڕایگەیاند، سوپای ڕوسیا بەراورد بەپێش دەستپێکردنی جەنگی ئۆکرانیا لاوازتر بووە، بەرپرسێکی تری وەزارەتی بەرگریی ئەمریکاش ده‌ڵێت:"ڕوسیا لەسەدا 70ى چەکە زیرەکەکانی لەئۆکرانیا بەکارهێناوە".\nجۆن کێربی وتەبێژی وەزارەتی دەرەوەی ئەمریکا لەچاوپێکەوتنێکدا لەگەڵ تۆڕی "سی ئێن ئێن"ی ئەمریکی‌و پێش کۆبوونەوەی ڕۆژی سێشەممەی هاوپەیمان‌و هاوبەشانی هاوپەیمانی باکووری ئەتڵەسیی (ناتۆ) ڕایگەیاند، "سوپاو دەوڵەتی ڕوسیا لاواز بوون".\nجەختیشیکردەوە، ئەوان مەبەستیانە لەداهاتوودا ڕوسیا بەڕادەیەک لاوازبێت کە نەتوانێت جارێکی تر هەڕەشە لەدراوسێکانی بکات.\nبەوتەی کێربی، ئابووری ڕوسیا بەدەست گەمارۆکانەوە دەناڵێنێت‌و سوپاکەشی لەچەندین بواردا لێی بڕاوە، جگەلەوەی لەڕووی گیانییەوە لەهێرشەکەی سەر ئۆکرانیادا زیانی زۆر گەورەیان بەرکەوتووە.\nسەبارەت بەدۆخی سوپای ڕوسیا، وتەبێژی وەزارەتی بەرگریی ئەمریکا ئامادەنەبوو وردەکاریی زیاتر باس بکات.\nهەروەک بەرپرسێکی وەزارەتی بەرگریی ئەمریکا کە لێدوانی بۆ کەناڵی "سکای نیوز عەرەبییە"داوەو داوایکردووە ناوەکەی ئاشکرانەکرێت وتویەتی:"سوپای ڕوسیا لەسەرەتای دەستپێکردنی هێرشەکانی بۆسەر ئۆکرانیا، لەسەدا 70چەکە زیرەک‌و وردپێکەکانی بەکارهێناوە".\nبەوتەی ئەو بەرپرسەی پنتاگۆن، ڕاپۆرتە هەواڵگرییەکانی وەزارەتی بەرگریی ئەمریکا ئەوە پیشاندەدەن، پوتن زۆر لەفەرماندە سەربازییەکان نیگەرانەو متمانەی بەجەنەراڵە گەورەکان نەماوە، باسی لەوەشکردووە، پەیوەندی پوتن بەسێرگی شویگۆی وەزیری بەرگریی وەک جاران بەهێز نەماوە.\nلەگەڵ ئەو لێدوانانەی بەرپرسانی ئەمریکا، بەڵام گەورە بەرپرسانی ڕوسیاو لەسەروشیانەوە ڤلادیمێر پوتنی سەرۆکی ڕوسیا چەندینجار ئەوەیان ڕاگەیاندووە، ئۆپەراسیۆنە سەربازییەکەیان لەناو ئۆکرانیا بەگوێرەی ئەو پلانە بەڕێوەدەچێت کە بۆی داڕێژراوە.


📷 ئاهەنگی مانگانەی تیپی مەولەوی لە یانەی فەرمانبەرانی سلێمانی - 1957 وێنە و پێناس\n📅 کاتی تۆمارکردن Dec 28 2015 1:08PM\n... [ زۆرتر... 👁] ✖ ✖ 0 0 ✔ 70% ✍ هـ.ب. 28-12-2015 13:08:49\n📷 ئاهەنگی نەورۆز تیپی مۆزیکی مەولەوی بەغدا ساڵی 1963 وێنە و پێناس\n📅 کاتی تۆمارکردن Jul 6 2019 10:33AM\n👁 ئەم بابەتە 964 جار بینراوە\nتیپی مۆزیکی مەولەوی ئاهەنگێک بە بۆنەی یادی نەورۆزو [ زۆرتر... 👁] ✖ ✖ 0 4 ✔ 80% ✍ ج.ع.ئـ. 6-7-2019 10:33:33\n📷 تیپی مۆزیکی مەولەوی ئاهەنگی یانەی فەرمانبەران ساڵی 1959 وێنە و پێناس\n📅 کاتی تۆمارکردن Jul 6 2019 10:27AM\nتیپی مۆسیقای مەولەوی بەسەرپەرشتی هونەرمەند قادر دی [ زۆرتر... 👁] ✖ ✖ 0 2 ✔ 80% ✍ ج.ع.ئـ. 6-7-2019 10:27:25\n📷 تیپی مۆسیقای مەولەوی - ساڵانی پەنجاکانی سەدەی 20 وێنە و پێناس\n📅 کاتی تۆمارکردن Nov 13 2016 12:30AM\n... [ زۆرتر... 👁] ✖ ✖ 0 1 ✔ 70% ✍ هـ.ب. 13-11-2016 0:30:20\n📷 قادر دیلان سەرپەرشیاری تیپی مۆزیکی مەولەوی وێنە و پێناس\n📅 کاتی تۆمارکردن Jul 6 2019 10:48AM\nهونەرمەندی گەورە قادر دیلان سەرپەرشتیاری تیپی مۆسی [ زۆرتر... 👁] ✖ ✖ 0 6 ✔ 80% ✍ ج.ع.ئـ. 6-7-2019 10:48:20


دایكێك كوڕەكەی دەگەیەنێتە لووتكەی ڕیزبەندیی جیهان |\nHome گشتی وەرزش دایكێك كوڕەكەی دەگەیەنێتە لووتكەی ڕیزبەندیی جیهان\non: شوبات 18, 2017 In: وەرزشNo Comments\nهەمیشە لە پشووی یارییەكاندا دەچووە تەنیشت دایكییەوە و بە وردیی گوێی لە ڕێنماییەكانی دەگرت، دواتریش وەك خۆی جێبەجێی دەكردن و زۆر كات هەبووە لە لێواری دۆڕاندن بووە، بەڵام بەهۆی ڕێنماییەكانی دایكییەوە یارییەكەی بردووەتەوە.\nئەم دیمەنە، كە لە زۆربەی یارییەكانی محەمەد شۆربەجی میسریدا دووبارە دەبووەوە، ببوە جێگەی سەرنجی هەوادارانی یاریی “سكواش”.\nلێهاتویی خۆی و ڕێنماییەكانی “دایكە”، محەمەد شۆربەجییان گەیاندە لووتكەی ڕیزبەندیی یاریزانانی جیهان لە یاریی سكواش.\nشۆربەجی، كە بە “وەحشەكەی ئەسكەندەرییە” ناسراوە و تاكو ئێستاش 14 نازناوی جیهانیی بردووەتەوە، هەر لە سەرەتای یاریكردنییەوە لە تەمەنی هەشت ساڵیدا لە دایكی جیانەبووەتەوە و بەردەوام بە هاوكاری سەرەكیی خۆی داناوە.\nشۆربەجی دەڵێت “دایكم دەزانێت چۆن بیردەكەمەوە، لەبەر ئەوە باشترین كەسە بۆ من كە هانم بدات و ڕێنماییم بداتێ، بە تایبەت لە كاتە دژوارەكاندا”.\nئەو یاریزانە میسرییە یەكەم نازناوی لە تەمەنی 11 ساڵیدا بەدەستهێنا، كاتێك بووە پاڵەوانی “كۆمار”.\nسەركەوتنە وەرزشییەكان، محەمەد شۆربەجییان لە خوێندن دورنەخستەوە، بەڵكو توانی بەكالۆریۆس لە كارگێڕی بەدەست بێنێت و ئێستایش خوێندكاری دكتۆرایە لە زانكۆی بریستۆڵ لە بەریتانیا.\nئەگەر چی دایكی محەمەد “بەسمە شۆربەجی” لە ژیانیدا یاریی سكواشی نەكردووە، بەڵام بەهۆی تەماشاكردنی یارییەكان و مامەڵەكردنی لەگەڵ چەند ڕاهێنەرێكی جیهانیدا، توانیویەتی شارەزاییەكی باش پەیدا بكات.\nبەسمە شۆربەجی بۆ “بی بی سی” وتی “مەرج نییە ئەوانەی مومارەسەی یارییەكان دەكەن، ببنە ڕاهێنەرێكی باش، تەماشای تۆپی پێ بكە؛ هەمیشە ڕاهێنەرە باشەكان ئەوانەن، كە پێشتر یارییان نەكردووە”.\nلە یاریی كۆتایی پاڵەوانێتیی جەونە لە میسر، محەمەد شۆربەجی توشی سەرلێشێوان دەبێت و دوو كۆمەڵەی لەسەر یەك دەدۆڕێنێت، بەڵام بەسمەی دایكی دێتە ناوەوە و هێوری دەكاتەوە، پاشان یارییەكە هەڵدەگەڕێتەوە و محەمەد نازناوەكە بە دەست دەهێنێت.\nشۆربەجی بۆ “بی بی سی” دەڵێت: “دایكم بە شێوەیەكی زۆر باش یارییەكان دەخوێنێتەوە، هەمیشە ڕێنماییەكانی لە یارییەك بۆ یارییەكی دیكە جیاوازە، ئەو توانایەكی باشی هەیە”.\nبەسمە شۆربەجی لە یارییە گرنگ و پاڵەوانێتییە جیهانییەكاندا لە هەموو شتێك دادەبڕێت و خۆی بۆ كوڕەكەی تەرخان دەكات. هەمیشە زوومی كامێراكانیش دەچنەوە سەر بەسمە.\nبەڵام بەسمە شۆربەجی لەوكاتەدا توشی گرفت دەبێت، كە محەمەد ڕووبەڕووی مەڕوانی برای “ڕیزبەندیی شەشەمی جیهان” دەبێتەوە.\nبەسمە بڕیاریداوە لەكاتی ڕووبەڕووبوونەوەی دوو كوڕەكەیدا نەچێتە ناو یاریگا “ناتوانم ڕێنمایی بە یەكێكیان بدەم و ئەوی تریان فەرامۆش بكەم، بۆیە بە بێلایەنیی دەمێنمەوە”.\nپڕۆژەی دیدگایەكی نوێ بۆ كاری ئیسلامییەكانی كوردستان\nتارا فارس: لەبەر عەمار کوڤی لە دوبەیەوە گەڕامەوە\n٨ مانگە حکومەت پارەی پاشەکەوتی مووچەی شاردووەتەوە\nیەكێتیی بەبێ ״گرەنتی״ بەشداریی شەڕی موسڵی كرد


تەبعەن لەگەڵ ڕێزمدا... درۆ زن، پێناسەیەك بۆ ڕۆژنامەنوسانمان!!!\n20 نیسان 2016\nمن بڕوام وایە(ئەگەر لە ڕابردوودا شانۆ قوتابخانەی گەل بوبێت ، ئەوا ئەمڕۆ ڕۆژنامە نوسی ئازا و ئازاد و ڕاستگۆ مامۆستای گەل و چاوی جەماوەر و زمانی هاوڵاتی و ویژدانی كۆمەڵگەیە)\nبۆ مانشێت و لیدی بابەتەكە سەدوو هەشتا پلە پێچەوانەی یەكترن ؟ ئەمە ئەوەیە منیش دەمەوێت قسەی لەسەر بكەم ، دیسان بە بڕوای من ناڕاستگۆترین توێژی كۆمەڵگە ی كوردی سیاسیەكانمانن، ئەی بۆچی ئەمڕۆ رۆژنامەنوسانیش بوون بە هەڵگری هەمان تایبەت مەندی سیاسیەكانمان؟؟؟ دەپرسم ئەوانە كێن رۆژانە دەیان درۆ و پەیمانی ناڕاست و لێدوانی پێچەوانە ی بەرپرسان و سیاسەكانمان بۆ دەگوازنەوە؟ ئەوانە كێن لە پێناو مشتێك موچە و ئافەرینێك و جۆرێك لە شەڕی ئایدیۆلۆژی رۆژانە دەیان بوهتان و ناووزڕاندن و دروستكردنی هەواڵی ناڕاست و چەواشەن بۆ لایەنی بەرامبەر دەوروژێنن؟؟؟\nدیارە سیاسیەكان لە پێناو مانەوە و پەردەپۆشكردنی ئابڕوچونەكانیان رۆژانە خەریكی هۆنینەوەی درۆن، ئەی ڕاگەیاندنەكان بۆچی دەبن بە دەهۆڵی ئەوان ؟ مەبەستم هەموو ڕاگەیاندنەكانە بە (حیزبی و ئەهلی و سێبەرەكان ) یشەوە.ئاخر هەر لە بنەمادا حیزبەكان دەزگا ڕاگەیاندنەكانیان بۆ ئەوە بنیات ناوە و رۆژنامە نوسانیشیان بۆ ئەوە ڕاگرتووە.\nدیاردەی سەردێڕی ناڕاست و درۆ ئێستا ڕۆژنامەو سایتەكانی تەنیوە، ئاخر ئەمانە هەمووی بونەتە مەلەوانە درۆزنەكە، لە ناونیشان باسی موچە دەكەن و لە ناوەرۆكیش هەر باسی نیە، ئێستا ڕۆژنامەنوس لە پێناو بە ناو ڕاكێشانی خوێنەر و بینەردا ئامادەیە دەیان وشەی ناڕاست ڕیز بكات، بەداخەوە ئەوەی پێی دەوترێت ئیتیك و ئەخلاقی ڕۆژنامەنوسی ئێستا هەر باسكردنیشی نەماوە نەك ڕاستەقینە.\nئایا كێ رۆژنامەنوسێكی بینی لە وهەموو بەڵێن و لێدوان و بڕیارە ناڕاستەی سیاسیەكان رۆژانە بە ڕۆژنامە نوسانی دەدەن و ئەوانیش لە ڕێگەی دەزگا ڕاگەیاندنەكانیانەوە گوێی خەڵكیان پێ ئاخنیوە ئەو بەر پرس و سیاسیانە بخەنەوە بە درۆوە؟؟؟ ئایا بینیوتانە سیاسیەكانی ئێمە لە رۆژنامەنوسان و ڕاگەیاندنەكان ترسابن؟!! چونكە سیاسیەكان هەردەم ڕاگەیاندنیان بەبەشێك لە پرۆسە سیاسیەكانی خۆیان زانیوە!!! بۆیە زۆر بێ منەتن لە ڕاگەیاندن و ڕۆژنامە نوسی كوردی.\nئەی ئایا ئێمە رۆژنامە نوسی (ئازا و ئازاد و ڕاستگۆ) مان هەیە؟ بەڵێ ، بەڵام لە چاو ئەوو ئۆردویە لە ڕاگەیاندنی چەواشە و ڕۆژنامەنوسی هەلپەرست ئەوان ژمارە نیین، تەبعەن لەگەڵ ڕێزمدا ئەوانە بە پەنجەی دەست دەژمێردرێن.\nرۆژنامە نوسان بیانەوێت و نەیانەوێت ئەمڕۆ ئەوانیش بون بەبەشێك لە چەواشەكاریەكانی سیاسیەكانی كوردستان، بۆیە خەڵكی چەند متمانەی بە بە حیزبەكان و سیاسیەكان هەیە هەر ئەوەندەش بڕوایان بە هەواڵ و دیمانە و لێدوان و كەناڵەكانی ئەوانیش هەیە!


پێش نمایشی فەرمی نەوەی سێیەمی Chromecast لە BestBuy فرۆشرا – کەی ئای تی ئێن\nگووگڵ 30, ئه‌یلول 2018\nپێش نمایشی فەرمی نەوەی سێیەمی Chromecast لە BestBuy فرۆشرا\nیەکەم کڕۆمکاست لە ساڵی ٢٠١٣ ڕاگەیاندرا، پاشان دوای دوو ساڵی تر نەوەی دووەم لە کڕۆمکاست لەلایەن گووگڵەوە بڵاوکرایەوە. لەم کاتەوە تا ئێستا گووگڵ هیچ نەوەیەکی تری ڕانەگەیاندووە، بەڵام کۆنگرەی گووگڵ نزیکە و لە ٩\_١٠\_٢٠١٨ بە ڕێوەدەچێت. چاوەڕوان دەکرێت لەم کۆنگرەیە نەوەیەکی نوێی کڕۆمکاست نمایشبکرێت.\nسەباری ئەوەی کە هێشتا کۆنگرە بەڕێوەنەچووە، بەڵام وادیارە فرۆشگای BestBuy نەوەی سێیەمی کڕۆمکاستیان لەلا بەردەستە. لە حاڵەتێکی لەناکاو لە فرۆشگای ناوبراو بە هەڵە نەوەی سێیەمی کڕۆمکاست بە کڕیارێک دەفرۆشرێت و چەند وێنەیەک دزەیان پێدەکرێت. بە گوێرەی گوتەی کڕیار، ئەم کڕۆمکاستە لە لیستی بەرهەمە بەردەستبووەکان نەبووە بەڵام بەهۆی چوونیەکی نرخی لەگەڵ نەوەی دووەمی کڕۆمکاست توانیویەتی بیکڕێت.\nلە وێنە دزەپێکراوەکە دەردەکەوێت کە دیزاینەکەی گۆڕانکاری بەسەرداهاتووە، بۆ نمونە ئەو پلاستیکە شوشەییەی کە لە ڕووی دەرەوەی نەوەی دووەم بەکارهاتووە، لەم نەوەیە ڕەنگێکی ماتە. هەروەک لۆگۆ گەورەکەی کڕۆمیان لابردووە و لە جێگای پیتی G بە بچووکی لە ناوەڕاست هەیە. شتێکی تر کە بەدیدەکرێت، چیتر ئەو سەرەی HDMI پێوەیە بە پشتەوەی کڕۆمکاستەکە نالکێت.\nهەروەکو ئاماژەی پێکرا، کڕیاران لەوانەیە لە ٩ی ١٠ بە فەرمی لەگەڵ پیکسڵ ٣ دا، کڕۆمکاستی نوێ ببین. سەبارەت بە نرخی، وا پێدەچێت کە گووگڵ نرخی وەکو خۆی بهێڵێتەوە کە ٣٥ دۆلارە. هەروەها لەبەرئەوەی کە لە ئێستادا BestBuy یەکەی پێویستی لەلا بەردەستە، پێدەچێت لەگەڵ نمایشکردنی ڕاستەوخۆ بۆ فرۆشتن بەردەست بێت.


فەرماندەیەكی پێشمەرگە: داعش پلانی گەورەی بەدەستەوەیە - تۆڕی میدیایی خەڵک\nفەرماندەیەكی پێشمەرگە دەڵێت، داعش لەڕێگەی بڵاوكردنەوەی جوڵە سەربازیەكانی ترس و تۆقاندن بڵاو دەكاتەوە و پلانی پەلاماردانی هەندێك ناوچەی هەیە.\nفەرماندەیەكی پێشمەرگە ئاماژەبەوەدەكات، داعش پلانی پەلاماردانی هەندێك ناوچەی هەیە، بۆیە بایەخ بە چالاكیە سەربازیەكانی و بڵاوكردنەوەی لە ڕاگەیاندن دەدات، لەو ڕێگەیەوە ترس و تۆقاندن بڵاودەكاتەوە و پەیام بۆ لایەنگرانیشی لەنێو شاروشارۆچكەكان دەنێرێت.\nلیوا محەمەد هەژار، جێگری فەرماندەی میحوەری قەرەتەپە/حەمرین ی پێشمەرگە، بۆ دەنگی ئەمریكا دەڵێت، داعش لە دوای ساڵی 2017 بۆ ماوەیەك چووە سوڕی مت بوون و بێدەنگیەوە، دواتر دەستیكرد بە چالاكی و بڵاوكردنەوەی تەبلیغات و خۆ ڕێكخستنەوە، پاشان دەستی بەچالاكی سەربازی كردەوە.\nدەشڵێت، ئێستا داعش چووەتە قۆناغی هەوڵدانەوە بۆ دەست گرتن بەسەر شوێن و ناوچەدا، هەندێك چالاكی تریشیان هەیە، وەكو ئەنجامدانی تەقینەوە و موشەك بارانكردنی هەندێك ناوچە.\nفەرماندەكەی پێشمەرگە، ڕوونیكردەوە داعش تەنها لە چیاو ناوچە دوورە دەستەكان نین، بەڵكو لەناو شاروشارۆچكەكان خەڵكیان هەیە، پیشاندان و بڵاوكردنەوەی وێنەی چەكدارەكانیش لەكاتی بەربانگدا، ئەو گومانەی لادروستكردووین كە شتی گەورەیان بەدەستەوە بێت.\nئاماژە بەوەشدەكات، گومان هەیە پلانی پەلاماردانی هەندێك ناوچەیان هەبێت، گومانەكانمان زیاتر بۆ ناوچە كێشەلەسەرەكانە، ئەوان دەیانەوێت كردەی تیرۆرستی گەورە بكەن، بەڵام نازانین بۆیان دەكرێت یان نا.\nلیوا محەمەد هەژار، دەڵێت، لەكۆبوونەوەی نێوان سەرۆك وەزیرانی عێراق و هێزە ئەمنیەكاندا، بەبەشداری وەزارەتی پێشمەرگە، بڕیاردراوە هەوڵی دروستكردنی هەماهەنگی لەناوچە كێشەلەسەرەكان بدرێت، لەپێناو كەمكردنەوەی مەترسیەكان لەسەر ئەو ناوچانە.\nخەڵك- هاوسەرۆكی یەكێتیی نیشتمانیی كوردستان ڕایدەگەیەنێت، دەبێت هەموو هەنگاوێك بە ئاڕاستەی بونیادنانی ھێزێك بنرێت كە لەئاست بەھێزی قەوارەی ھەرێم…\n05 تشرینی دووهەم 2021 10.11 pm\nخەڵك وەزارەتی پێشمەرگە ڕایدەگەیەنێت: لە سنووری میحوەری (گەرمەسێر ـ كفری) پێشمەرگە بە تووندی وەڵامی تیریستانی…\n04 ئیلول 2021 9.43 pm\nخەڵك وتەبێژی وتەبێژی ھاوپەیمانی نیودەوڵەتی دژبە داعش ڕایدەگەیەنێت: لەگەڵ پێشمەرگە ڕێگەنادەین داعش سەرھەڵبداتەوە.


لـێـکۆڵه‌ره‌وانی نه‌ته‌وه یه‌کگرتووه‌کان ده‌گه‌ڕێنه‌وه بۆ سوریا\nی مانگی نۆ ١٨, ٢٠١٣\nسه‌رۆکی تیمی لێـکۆڵه‌ره‌وانی نه‌ته‌وه یه‌کگرتووه‌کان بۆ چه‌کی کیمیاوی ده‌ڵێت تیمه‌که‌ی له ماوه‌ی هه‌فته‌یه‌کدا ده‌گه‌ڕێته‌وه بۆ سوریا تاوه‌کو به‌رده‌وام ببێت له لێـکۆڵینه‌وه‌کانیان له‌سه‌ر ئیدیعای دیکه‌ی به‌کارهێنانی چه‌کی کیمیاوی.\nئاکێ سێلسترۆم، سه‌رۆکی ئه‌و تیمه‌ی مانگی ڕابردوو چوو بۆ سوریا، ڕۆژی چوارشه‌ممه گوتی گروپه‌که‌ی کار له‌سه‌ر ئه‌و ئیدیعایانه ده‌کات که له لایه‌ن هه‌ردوولاوه ده‌کرێن، به‌ڵام به شێوه‌یه‌کی سه‌ره‌کی ئه‌وانه‌ی له لایه‌ن حکومه‌تی سوریاوه کراون.\nسێلسترۆم گوتی له نێوان 13 بۆ 14 ئیدیعای به‌کارهێنانی چه‌کی کیمیاوی هه‌ن که ده‌بێت لێـکۆڵینه‌وه‌یان له‌سه‌ر بکرێن. گوتیشی لێـکۆڵه‌ره‌وان وه‌ڵامدانه‌وه‌ی ئه‌و پـرسیاره‌یان له‌سه‌ر شـان نیـیه که کێ هێرشه کیمیاویـیه‌که‌ی 21 ی مانگی هه‌شتی قه‌راغ شـاری دیمه‌شقی ئه‌نجامداوه، ئه‌وه‌ی ئه‌مه‌ریکا ده‌ڵێت زیاتر له 1400 که‌س به‌هۆیه‌وه گیانیان له‌ده‌سـتداوه.\nهه‌ر خێرا پاش ئه‌وه‌ی وڵاتانی ڕۆژئاوا گوتیان ئه‌نجامی لێـکۆڵینه‌وه‌کانی نه‌ته‌وه یه‌کگرتووه‌کان نیشـانی داوه سوریا ده‌سـتی له هێرشه‌که‌دا هه‌یه، ڕووسیا گوتی ڕاپـۆرته‌که شێوێنراوه.\nکاربه‌ده‌سـتانی ڕووسیا ڕۆژی چوارشه‌ممه گوتیان سوریا به‌ڵگه‌ی نوێی داونه‌تێ که ده‌یسه‌لمێنێت چه‌کدارانی ئۆپـۆزسیۆن ئه‌وان هێرشه‌که‌یان کردووه.


ره‌حمان سۆفی زاده – شەهید\nره‌حمان سۆفی زاده\nیادی شه‌هید ره‌حمانی سۆفیزاده\nكه‌مێك سه‌رووتر له‌و باسكه‌ی شه‌ومان لێ كردۆته‌وه ڕۆژ، تیشكی هه‌تاو له ڕووكاری ڕۆژهه‌ڵاتی ترۆپكی چیای گۆڕمووسای داوه. یه‌كه‌م نیگای ئه‌م به‌یانی‌یه‌م له سه‌ر ترۆپكی چیاوه، به‌بێ نێوبڕ بۆ خواره‌وه، تا جێ‌خه‌وی خۆمان ده‌گوێزمه‌وه. نیگام له سه‌ر كه‌واوپاتۆڵی خوێناوی، ڕوخساری تۆزاوی و شه‌مزاو و، چاوی هه‌روا نیوه كراوه به‌ڵام نه‌وه‌ك جاران گه‌ش و، بێ‌به‌ش له ورشه‌ی ڕوانینی ئه‌و هاوڕێیه‌ی ڕووبه‌ڕووی یه‌ك، نزیك كۆمه‌ڵه به‌ردێك ڕاكشاوین، ده‌گـیرسێته‌وه.\nلـــه مـــاوه‌ی چاوتروكانێك‌دا ئه‌وه‌ی له دوێنێ به‌یانیی 26ی گه‌لاوێژی 1363وه تا ئێستا به‌سه‌رمان هاتوه، له‌پڕ وه‌بیرم دێنه‌وه و خورپه‌م له دڵی هه‌ڵ‌ده‌ستێ.\nدوێنێ هه‌ر كه دیمه‌نی جه‌رگبڕی شه‌هید بوونیم له چه‌ند سه‌دمیتریی خۆم‌دا بینی، له لایه‌ك له پێش چاوی ئه‌و هه‌موو قاره‌مانانه‌ی گاڵته‌یان به مردن دێ، نه‌مویست جڵه‌و بۆ هه‌ستی خۆم شل كه‌م و به ئه‌ژنۆی خۆم داده‌م. له‌لایه‌كی دیكه‌شه‌وه، بۆ ئه‌وه‌ی چاره‌نووسی یه‌كجاریی شه‌ڕگه به قازانجی خۆمان و به زیانی ئه‌و هێزه زۆر‌و زه‌وه‌نده‌ی هێرشی كردبووه سه‌رمان، ببڕێته‌وه و بیر له هیچی دیكه نه‌كرێته‌وه، نه‌متوانی بۆ شه‌هید بوونی یه‌كێك له خۆشه‌ویستترین هاوڕێیان و به‌رپرسانی ئه‌و پێنج ساڵه‌م، تێرتێر بگریم. له تاریكانی دوێنێشه‌وه تا نیوه شه‌وی ڕابردوو، ته‌رمی ئه‌و و هاوڕێی شه‌هید مه‌حموودی فه‌یزی‌مان له سه‌ر كانیی جاندارانه‌وه تا ئه‌م به‌رزایی‌یه به نێو دڕكه‌ڵان‌و بزنه‌ڕێ و هه‌ورازی سه‌ختدا، ڕاگوێزتوه. له‌و ساوه‌ش له‌به‌ر ماندوویی و هیلاكی و خه‌م و خه‌فه‌ت، سه‌رمان وه‌سه‌ر قۆنداغی چه‌كه‌كانمان كردوه و نه‌مانزانیوه چلۆن ڕۆژمان لێ‌بۆته‌وه.\nله‌و لای ته‌رمی به‌رپرسی كومیته‌ی شارستانی ڕه‌به‌ت، سۆران كه وه‌ك من له یه‌كیه‌تیی لاوانه‌وه بووه به ئۆگری كاك ڕه‌حمان و هه‌ر به بۆنه‌ی خۆشه‌ویستیی ئه‌وه‌وه، مانگ‌و نیوێكه هه‌واری تێكۆشانمان بۆ ئه‌م ناوچه‌یه هێناوه، له‌سه‌ر جێ‌وبانی خۆی، كه زه‌وی دۆشه‌ك‌و ئاسمان پێخه‌فیه‌تی ـ دانیشتوه. به چاوی فرمێسكاوی‌یه‌وه له یه‌كتر‌و له سیمای ئه‌و هاوڕێیه‌مان كه به‌بێ گیانی دوا شه‌وی سه‌ر ئه‌م دنیایه‌ی له نێوانی هه‌ردووكمان‌دا تێپه‌ڕ كردوه، ڕاده‌مێنین‌و به زمانی بێ‌زمانی ـ به چاومان ـ یه‌كتر ده‌دوێنین.\nبه سه‌ر پشتی وڵاغه‌كه‌ی پێشه‌نگه‌وه،\nدوو ده‌ستی شۆڕ به‌ره‌و زه‌وی\nهۆ پنچكی قژ خۆڵاوی،\nئه‌مه زامێكی تازه‌یه، وێی نه‌كه‌وی\nهه‌مووی سێ‌مانگ نابێ له‌گه‌ڵ هاوڕێی شاعیرم ژاكاو(کاک موزه‌ففه‌ر نامداری) له كانیی مێو له خێوه‌تی كاك هاشمی كه‌ریمی‌دا، بۆیه‌كه‌م جار شێعری تازه‌ی “ماڵاوایی”ی مامۆستا شێركۆ بێكه‌سم گوێ لێ‌بووه. ئه‌وا ئێستا به چاوی خۆم ئه‌م دیمه‌نه ئاسایی‌یه‌ی ژیانی پێشمه‌رگایه‌تی ده‌بینم. به سه‌ر پشتی ئه‌سپێكی كوێته‌وه ته‌رمی شه‌هید ڕه‌حمان له چیای گۆڕمووساوه به‌ره‌و ئاوایی گه‌رۆر ده‌به‌ین. ڕێگای سه‌ره‌ولێژمان به نێو هه‌وار‌و مووچه‌و مه‌زرا و لێڕه‌واردا ڕاده‌برێ. سۆران جڵه‌وكێشی ئه‌سپه‌كه‌یه و من له دواوه‌ی سواری پێكراو ده‌ڕۆم. تایه‌ك له كه‌وشه ئادیداسه خوێناوی‌یه‌كه‌ی له پێی دایه، تایه‌كه‌ی دی له پێی ده‌رهاتوه، هه‌ڵم گرتۆته‌وه، به ده‌ستمه‌وه‌یه، دڵم نایه فڕێی بده‌م. شوان‌و گاوان، كچ و كوڕ‌و پیره‌پیاوی سه‌ر مووچه‌ومه‌زرا، كه به لایان‌دا ڕاده‌بوورین‌و ده‌مان بینن، ڕاده‌چڵه‌كن، دێنه‌پێشێ و به په‌ككوو گوتن و “ده‌ك سندانم گاتێ” له خه‌ممان‌دا ده‌بنه هاوبه‌ش.\nله ژێر سێبه‌ری پیره‌داره‌كانی گۆڕستانه‌كه‌ی گه‌رۆردا تا گۆڕه‌كان هه‌ڵ‌ده‌كه‌نرێن، به وه‌رددانه‌وه‌ی بیره‌وه‌ری‌یه‌كانم له‌گه‌ڵ كاك ڕه‌حمان‌دا‌و به ورد بوونه‌وه له تایبه‌تمه‌ندی‌یه‌كانی و هۆیه‌كانی خۆشه‌ویستیی بێ‌سنووری له نێو خه‌ڵك و هاوڕێیانی‌دا، خۆم خه‌ریك ده‌كه‌م:\nخه‌ڵكی‌و خاكی بوو. شانازیی به‌وه ده‌كرد كه كوڕی سۆفی ڕه‌سووی گاچۆله‌كه‌یه وله بنه‌ماڵه‌یه‌كی زه‌حمه‌تكێش‌دا له دایك بووه. له‌گه‌ڵ ئه‌وه‌ی خه‌ڵك ده‌ستیان ڕاده‌گرت تا ئه‌و مامۆستایه‌ی جاران و ئه‌م پێشمه‌رگه‌یه‌ی ئێستا به‌سه‌ری‌دا بڕوا، فه‌خری به‌سه‌ردا نه‌ده‌فرۆشتن، له هه‌ر ماڵێك لای‌دابایه، وه‌ك كوڕی ماڵێ ڕه‌فتاری ده‌كرد، داری ورد ده‌كرد، قه‌ندی بۆ ده‌شكاندن، سفره‌ی له‌گه‌ڵ كۆده‌كردنه‌وه، چای تێ‌ده‌كرد، بۆخۆی جێ‌وبانی خۆی هه‌ڵ‌ده‌گرت.\nهونه‌رمه‌ند بوو. كه ده‌تڕوانیه ئاڵبۆمه‌كانی و ده‌تدیت چۆن قۆناغه جۆراوجۆره‌كانی زۆر له بواره‌كانی ژیانی كورده‌واریی وه‌ك ئاژه‌ڵداری و كشتوكاڵ به دووربینه‌كه‌ی، وێنه گرتوون، ده‌تگوت وێنه‌گرێكی كه‌م هاوتایه.\nخۆشنووسێك بوو، حه‌زت ده‌كرد چی تراكت و ئاگاداری‌و سه‌ربه‌رگی بڵاوكراوه‌كانه، وه‌ك ته‌خته به‌رده پانه‌كه‌ی ده‌م ڕێگای چه‌كۆ ـ میراوێ كه دروشمی دێمۆكراسی بۆ ئێران‌و خودموختاری بۆ كوردستانی له‌سه‌ر نووسیبوو، به خه‌تی ئه‌و بنه‌خشێندرێن.\nله بواری ڕاگه‌یاندن‌دا، كه‌م كادری حیزبیی هاوته‌مه‌نی تۆزیان ده‌شكاند. به زمانی ساده و پاراوی و به‌و شاره‌زایی‌یه سه‌رنج ڕاكێشه‌ی ئه‌و منداڵه‌ی شاری، له كۆمه‌ڵناسی‌و ده‌روونناسی و پێوه‌ندی‌یه‌كانی خه‌ڵكی لادێ هه‌یبوو، مه‌به‌سته‌كانی خۆی‌و حیزبه‌كه‌ی، به هاسانی له نێو خه‌ڵك‌دا ده‌برده پێش. له خۆڕایی نه‌بوو له مانگه‌كانی دیفاع له ئازادی‌و هێرش بۆ سه‌ر دوژمندا، ته‌داروكی به‌شێكی زۆر له هێزی پێشمه‌رگه‌ی حیزب‌و هێزی پشتیوانیان له ناوچه‌ی پیرانشار‌و سه‌رده‌شت به‌و سپاردبوو.\nله هه‌ر كۆبوونه‌وه و سمینار‌و كۆنفرانسێك‌دا، كه له سه‌ر كار‌وباری ته‌شكیلاتی ده‌دوا، ئه‌وه‌نده‌ی ئیده و پێشنیار‌و گه‌ڵاڵه‌ی نوێ‌و لێزانانه دینایه گۆڕێ، سه‌رنجی هه‌مووانی بۆ لای خۆی ڕاده‌كێشا. ئه‌گه‌رچی وه‌ك پسپۆرێكی كاری ته‌شكیلاتی له ئاستی حیزب‌دا ناوی ده‌ركردبوو، له ئازایه‌تی و نه‌ترسی و شه‌ڕكه‌ری‌دا، له هیچ قاره‌مانێكی مه‌ڵبه‌نده‌كه‌ی خۆی، پیرانشار، نه‌ده‌مایه‌وه.\nنووسینه‌وه‌ی یادداشته‌كانی ڕۆژانه، ئه‌و له نێو یه‌كیه‌تیی لاوان و دۆستانی كادر‌و پێشمه‌رگه‌ی‌دا كردی به داب. سه‌داقه‌ت، سه‌راحه‌ت، ساده‌یی، هه‌ست كردن به به‌رپرسایه‌تی، ماندوویی نه‌ناسی، دانه‌بڕان له كتێب و خوێندنه‌وه له هیچ هه‌لومه‌رجێك‌دا، بڕوابه‌خۆبوون، ڕووخۆشی و، جگه له ڕه‌زامه‌ندیی خه‌ڵك و حیزبه‌كه‌ی ده‌ربه‌ستی هیچ شتێك نه‌بوون، له تایبه‌تمه‌ندیی‌یه‌كانی بوون.\nماوه‌یه‌ك له به‌خاك سپاردنی تێ‌په‌ڕیوه. كاك كه‌ریم لێی ڕاسپاردووم كه‌لوپه‌له‌كانی براجوانه‌مه‌رگه‌كه‌ی بۆ بنێرم. بۆ دواجار چاو به ده‌فته‌ری یادداشته‌كانی ڕۆژانه‌ی‌دا ده‌خشێنم. لاپه‌ڕه‌كانی 25و 26ی گه‌لاوێژی هه‌روا سپین، فریا نه‌كه‌وتوه پڕیان بكاته‌وه و چۆنیه‌تیی به‌ڕێوه‌بردنی ڕێوڕه‌سمی 39 ساڵه‌ی دامه‌زرانی حیزبه‌كه‌ی له پشت ماڵی جانداران‌و هێرشی ڕۆژێك دواتری هێزه‌كانی كۆماری ئیسلامییان تێدا بنووسێ. ناچارم ده‌فته‌ری ژینی كورت و پڕشانازیی كه له 25 به‌هار تێ‌نه‌په‌ڕیوه، ببه‌ستم. دوو وته له گوێم‌دا ده‌زرینگێنه‌وه و لێیان ده‌وێم دواپه‌ڕی ژیانی ئه‌و لاوه شۆڕشگێره‌یان پێ بنه‌خشێنم: قسه‌كه‌ی دایكی شه‌هید حوسێن شه‌مامی له سه‌ر گڵكۆی ئه‌و و جوانه‌مه‌رگه‌كه‌ی دیكه ( شه‌هید مه‌حموود)، كه به‌ڕێكه‌وت ڕۆژی به‌خاك سپاردنی ئه‌و دووانه بۆ سه‌ردانی گڵکۆی کوره شه‌هیده‌که‌ی هاتبوه گه‌رۆر: “لێم گه‌ڕێن، دایكیان لێره نین، با له‌جیاتی ئه‌وانیش بۆیان بگریم”؛ دوایین پاراگرافی ڕاگه‌یه‌ندراوی ده‌فته‌ری سیاسیی حیزب: “خوێنی هه‌زاران شه‌هیدی حیزبه‌كه‌مان كه ناوی ڕه‌حمانی سۆفی‌زاده كاروانه درێژه‌كه‌یان درێژتر ده‌كا، نابێ به‌فیڕۆ بچێ. ڕێژیمی خوێنمژی خومه‌ینی كه خوێنی لاوی شۆرشگێر‌و به‌نرخی وه‌ك ڕه‌حمانی سۆفی‌زاده ده‌ڕێژێ، ده‌بێ بڕووخێ‌و گه‌لانی ئێران ده‌بێ له‌و ڕێژیمه پڕنه‌گبه‌تی‌یه ڕزگاریان بێ.”\nقادر وریا 2012\nسۆفیزادە، تەزوویەک بە لەشی کوردستانەوە!\nلەو تێکۆشەرانەی کەمم دیون و زۆریان گیرۆدە بووم، سۆفیزادە لە ڕیزی پێشەوەیانە. ئێستاش نازانم چۆن وا زوو کونجی دڵی داگیر کردم و بۆ ئاوا سەرسەختانە پێیەوە نووسا. بۆم پرسیارە چ شتێک دەو مرۆڤە دا هەبوو کە منی هاندا خۆشم بوێ و لە خۆمی نیزیک بزانم. ئاخر ئێمە نەک هەر خەڵکی ناوچەیەک یان شارستانێک نەبووین تەنانەت شوێنی کار و تێکۆشانیشمان لێک دوور بوو. ئەوەی دەزانم هەموو تێکۆشەرانی ڕێی ئازادیی کوردستان خۆشەویستن و دڵ دەخوازێ لە ئامێزیان بگرێ، بەڵام لێدانی ترپەی دڵ بۆ هێندێکیان توندترە. ڕەمزی ئەوە دەچی دایە، نایزانم. جاری وایە بە یەکەم نیگا دڵت کەسێک دەگرێ، بەڵام دوایە کە لە هەڵسوکەوتی ورد دەبییەوە دڵت دەگۆڕێ. هەشە سەرەتا خۆتی لێ نادەی، کەچی بەرەبەرە لە خۆتی بە نیزیک دەزانی و خۆشت دەوێ. بەڵام جاری وایە هەر کە کەسێکت دیت یەکجێ وەبەر دڵت دەکەوێ و دوایەش هەتا دێ زیاترت خۆش دەوێ. رەحمانی سۆفیزادە بۆ من شکڵی سێهەمی هەبوو.\nچەند شت دە ڕەحمانی سۆفیزادە دا هەبوون کە زوو وەبەر چاویان دەخست و خەڵکیان بۆ لای ئەو ڕادەکێشا. لەوانە دەتوانم بڵێم: لاوێکی باڵا بڵیندی جوان چاک بوو. ئاخر پێشمەرگە بۆ ئەوەی کۆڵێک ڕەخت و فیشەکدان لە خۆی بار بکا دەبوو چەندین میتر پشتێند ببەستێ هەتا پشتی تووشی ناڕەحەتی نەبێ. جا بۆیە زۆریان لە بن ئەو بارە قورسە دا وێک دەهاتن و کورتیان دیاری دەدا. ڕەحمان یەک لەو پێشمەرگانە بوو پشتێند و فیشەکدان لە باڵای بەرزی دیاری نەدەدا و هەر دەتگوت هیچی پێوە نییە. ئەوە نیعمەتێک بوو سروشت پێی دابوو و کەسیش حەسوودیی پێی نەدەهات. دووهەم شت کە زۆر و زوو سەرنجی ڕادەکێشا سەرلووتی هەمیشە ئارەقاویی کاک ڕەحمان بوو. دەگەڵ ئەو باڵا بەرزی و توند و تۆڵییەی هەیبوو، بە سەهۆڵبەندانی زستانیش سەرلووتی دایمە ئارەقەی دەکرد کە زۆری لێ جوان بوو. ئەوەش وای دەکرد زوو بکەوێتە بەر دڵ. دەگەڵ ئەوەش شێوەی بەستنی ئاغابانۆکەی کە توند بە سەرییەوە دەنووسا و لکێکی درێژی بە لایەک دا شۆڕ دەبۆوە لانی کەم بۆ من سەرنجڕاکێش بوو. شتێکی دیکەی کە ئەو مرۆڤەی زوو خۆشەویست دەکرد، دەم بە پێکەنینی و ڕووخۆشیی ئەو بوو. کاک ڕەحمان بۆی گرینگ نەبوو ئەوەی دەگەڵیەتی کێیە و چ مەنسەبێکی هەیە. دەگەڵ گەورە و چووک و سەر و خوار وەک یەک دەجووڵایەوە و دایم بزەی لە سەر لێوان بوو. شاد بوون، یان بڵێم خۆ بە شاد نیشان دان خسڵەتێکە هەموو کەس ناتوانێ هەیبێ. ئەوانەی دەم بە بزە و کەیف سازن زووتر دەنێو کۆمەڵ دا جێگا دەگرن و دۆست و ڕەفیق لە خۆیان دەهاڵێنن. ڕەحمانی سۆفیزادە لەو نیعمەتەش بەهرەمەند بوو کە دەبێ بڵێم خەنی لە خۆی. ئەوانەی باسم کردن لەو شتانە بوون کە لە یەکەم نیگا دا سۆفیزادەیان وەبەر چاو دەخست و وایان لێ دەکرد بەرچاو بێ.\nبەڵام ئەوانەی شانسی ناسیاوی و دۆستایەتیی ڕەحمانی سۆفیزادەیان پەیدا دەکرد دواتر دەیان زانی کەسایەتیی ئەو مرۆڤە چۆنە. ئەمن بەو ماوە کەمە کە لە نزیکەوە ناسیم چەند خسڵەتی زۆر بەرزی ناوبروام بۆ دەرکەوت کە ئەوانەن:\n– سۆفیزادە بە نیسبەت تەمەنی کەمی (ئەوکات لە خوار ٢٥ ساڵی دا بوو) زۆری دەزانی. لە نێو ئەو هەموو لاو و تازە لاوانەی کە تازە ڕوویان کردبووە ڕیزەکانی شۆڕش، ژمارەیەکیان زۆر دیار و بەرچاو بوون. ڕەحمان یەک لەوانە بوو کە چاوەڕوانیی زۆری لێ دەکرا و بۆچوون و زانیارییەکانی جێگای لێ وردبوونەوە بوون. ئەو کە لە یەکیەتیی لاوانەوە دەستی بە خەبات کرد وەک کەسێکی خۆش فکر و خاوەن ڕا چاوی لێ دەکرا و هەر بۆیە بە پەلە جێگای خۆی لە ڕێبەرایەتیی ئەو ڕێکخراوەدا کردەوە و تەنانەت بە هۆی زیرەکی و لێزانی لە ناوچە جۆراوجۆرەکانی کوردستان دەستی بە گەڕان کرد و بە قازانجی شۆڕش تەبلیغی دەکرد. ئەوە بوو بە هۆی زیاتر خۆشەویست بوونی ناوبراو و جێگایەکی تایبەتی بۆ کردەوە. چاکم لە بیرە لە ڕێورەسمی ٢٥ی گەلاوێژی ساڵی ١٣٦١ دا کە خەڵکی چەند گوندی ناوچەی چۆمی مەجیدخانی مەهاباد لە نێو باغەکانی “قەرەگۆل” کۆببوونەوە، قسەکانی ئەو کوڕە باڵا بەرزە سەرلووت ئارەقاوییە گفتولفت خۆشە سەیر کاری تێکردن. ناوبراو هەمیشە قسەکانی بە شیعرێکی شۆڕشگێری دەست پێ دەکرد کە من لەتە بەیتێکیم هەر لە بیرە کە دەڵێ: بیری مێژوو ژیلەمۆی ئازادیخوازی تێکۆشان، …. سۆفیزادە لە ناوچەی پیرانشارەوە خۆی گەیاندبووە نیزیک میاندواو هەتا بە وتاری ئاگراوی تۆوی خەبات و خۆڕاگری بچێنێ و دەرسی چۆنیەتیی ژیان بڵێتەوە.\n– سۆفیزادە لە کاری حیزبی و دۆستایەتی و هاوڕێیەتی دا سەداقەت و دڵپاکیی تەواوی هەبوو. هەرکەس ماوەیەک دەگەڵی با بۆی دەردەکەوت ئەو ئینسانە چەندە پاک و بێ گرێ و گۆڵە. هەن کەسانی وا کە خۆیان بە سادق نیشان دەدەن و پێیان خۆشە خەڵک ئاوایان بناسن، بەڵام چونکە ئەو تایبەتمەندییەیان تێدا نییە زوو دەناسرێن و لە بەر چاو دەکەون. بەڵام ئەوە بۆ کاک ڕەحمان بە پێچەوانە بوو، یانی هەتا زیاترت ناسیبا سەداقەتی ویت باشتر بۆ دەردەکەوت و زۆرترت خۆش دەویست.\n– سۆفیزادە مەجلیس خۆش و کۆڕگێڕی چاک بوو. لە نێو کۆڕی پێشمەرگان دا ئەوانەی شتی زیاتریان بۆ گوتن پێیە و هونەری ڕازاندنەوەی مەجلیسیان زیاترە، زووتر و زیاتر وەبەر دڵان دەکەون و خەڵک پێی خۆشە لێیان نیزیک بێ. کاک ڕەحمان لەو نیعمەتەش بەهرەمەند بوو کە قسەی لێ نەدەبڕا و لە بواری جۆراوجۆر دا دایم شتی تازەی بۆ گوتن هەبوو.\n– سۆفیزادە هونەری بەڕێوەبەری و مودیرییەتی بە تەواوی تێدا بوو. هەرچەند مودیرییەت ڕشتەیەکی خوێندن لە زانستگایە و خەڵک دەبێ بە خوێندن فێری بن، بەو حاڵەش هێندێک کەس زاتەن لەو توانایە بەهرەمەندن و هەر لە منداڵییەوە دەتوانن وەک سەرگرووپ یان سەردەستە خۆیان بنوێنن. لە نێو ڕێزەکانی پیشمەرگە دا کاک ڕەحمان زۆر زوو ئەو هونەرەی خۆی نیشان دا و بە بێ خوێندن توانی وەک مودیرێکی باش عەمەل بکا. ئەوە بە تایبەت بۆ تەمەنی کەمی ناوبراو زۆر گرینگ بوو.\n– سۆفیزادە کوڕی کردەوە و جێ متمانەی ڕۆژی تەنگانە بوو. ناڵێم هەڵ ناکەوێ، بەڵام زۆر نین ئەوانەی هەم لە بواری فکری و نەزەرییەوە خاون توانا و بەهرەن و هەم لە هەمان کات دا لە مەیدانی کردەوە و سەنگەری بەرگرییش دا فیداکار و خۆ بەختکەرن. بە خۆشییەوە کاک ڕەحمان وەک تێکۆشەرێکی کورد لە هەر دووکی ئەو سفەتانە بەهرەمەند بوو. یانی کەسێک نەبوو تەنیا قسە بکا و کردەوە بۆ خەڵکی دیکە جێ بێڵێ. ئەو بە باشی لەو ڕاستییە گەیشتبوو کە پێشمەرگەی باش دەبێ هاوکات هەردووکی ئەو مەیدانانە پڕ بکاتەوە کە هەر وەک دیتمان بە خوێنی خۆی ئەوەی سەلماند.\nدەزگای شۆڕش پێویستیی زۆری بە فکر و کردەوەی ڕەحمانی سۆفیزادە هەبوو. ئەو بڕیاری دابوو بەشێکی زۆر لە باری گرانی خەبات لە سەر شانی دابنێ و شاخەو شاخی پێ بکا. کاک ڕەحمان هەوڵی ئەوە بوو بیری ورد و توانای لە بڕان نەهاتووی خۆی بخاتە خزمەت بەرەو پێش بردنی ئامانجەکانی کورد. سۆفیزادە هاتبوو ببێتە باخەوانی ئەو باخە ساوایەی کورد کە تازە ڕیشەکانی نێژرابوون و پێویستیی بە خزمەتی چاک هەبوو. کاک ڕەحمان ئەلحەق لە توانای دا هەبوو لە دانانی بناخەکانی کۆشکی سەروەریی کورد لە ڕۆژهەڵاتی کوردستان دا دەوری ئەندازیار بگێڕێ. جووڵە و تەکانەکانی ئەو لاوە دڵ گەرمە خەریک بوو تەزوویەکی خۆش بدا بە لەشی کوردستان کە دەستی ڕەشی زاڵم دڵی گەرمی لە لێدان خست.\nبۆ من بیرکردنەوە لە ڕۆڵەیەکی وەک ڕەحمانی سۆفیزادە بیر کردنەوە لە هەوڵدانی بێ سنوورە لە پێناو گەیشتن بە ئاواتەکان دا. باسی ڕەحمانی سۆفیزادە یانی باس لە نموونەی ئەخلاقی بەرز، سەداقەت، داوێن پاکی، پڕکاری، فیداکاری و بە گشتی هەموو ئەو شتانەی پێناسەی مرۆڤی خەباتکاریان پێ دەکرێ. ئێستاش پاش دەیان ساڵ بە سەر شەهید بوونی دا، یادەکانی، قسەکانی، خوو و خدە و هەڵسوکەوتەکانی و گفت و لفتە شیرینەکانی تامی خۆیان هەر ماوە و وێ ناچێ قەتیش تەواو بن. ڕەحمانی سۆفیزادە چاک دەستی پێ کرد، باش هەوڵی دا، زوو پێ گەیی و بە داخەوە زۆر زووش لە دەست چوو. باش دەزانم هەموو ئەو کەسانەی ناسیویانە و هاوخەباتی بوون بە ڕێزەوە یادی دەکەن و خۆشەویستییەکەی لە دڵ و دەروون دا ڕادەگرن. کاک ڕەحمان ئۆلگوو بوو. ئۆلگوو بۆ هاوڕێیەتی و هاوسەنگەری، بۆ خۆ ماندوو کردن و هەوڵی بێ بڕانەوە، بۆ سازان دە کاری بە کۆمەڵ دا و ڕێز گرتن لە سەلیقسە و بۆچوونی جیاواز و بە گشتی ئەو ئۆلگووی سەداقەت و خەباتگێڕی و متمانە و ئیدامەکاری بوو.\nخۆم یەکجار بەختەوەر دەبینم کە دۆستایەتیم دەگەڵ کەسایەتییەکی ئاوا هەبووە و بۆ ماوەیەک هاوسەنگەری بووم. زۆر خۆشە لە پەنا ئەو کەسانە کار بکەی کە دەکرێ دەرسیان لێ فێر بی و بە بوونیان غیرەت و توانا وەربگری. لە هەمان کات دا لە دەست چوونی کاک ڕەحمان بۆ من ئەوجی ناخۆشی و خەم و خەفەت بوو، چونکە هاورێ هەتا خۆشەویستر بێ شەهید بوونەکەی خەم هێنەرترە. دیارە لێم ڕوونە هەر کەس کاک ڕەحمانی ناسیبێ و ماوەیەک کاری دەگەڵ کردبێ شەهید بوونەکەی بە خەسارێکی گەورە بۆ بزووتنەوە دەزانێ و ناتوانێ لە بیری بکا.\nهەیاس کاردۆ – ئوستڕالیا – 2012.04.14\nكه‌ریم كه‌ریم پوور


ئەو پاشا کوردەى لە قورئاندا باسی لێوەکراوە\nجولەندیی کوڕى کوڕکوڕ تاکە پاشاى کوردە کەلە قورئاندا باسی لێوە کراوە.\nداستانی جوڵەند، داستانێکی کوردی دێرینە بۆ پادشایەک کە کورد بە پادشایەکی دێرینی خۆی داناوە و چیرۆکی لەسەر داناوە و قەڵای بە ناوەوە کردووە\nخوێنەری ئازیز، ناونیشانی بابەتەکە دات نەچڵەکێنێت، هۆکارێک هەیە بۆ دانانی وشەی "کافر" کە دواتر لەگەڵ خوێندنەوەی بابەتەکەدا بۆت ڕووندەبێتەوە.\nپاش ساڵانێکی زۆر لە کارکردن و هەوڵ بۆ ساغکردنەوەی مێژوو و فەرهەنگی کوردی، خۆشحاڵم کە بڵێم ئەمڕۆ ئەرشیفێکی دێرینی وام لەسەر کورد هەیە کە هیچ گومانم نییە لەوەی هەموو زانکۆ و دەزگا ئەکادیمیەکانی کوردستان ئەرشیفی لەو جۆرەیان نییە. ئەرشیفەکەش هەر ئەوە نییە لەوێدا بێت، کارم لەسەر زۆربەی کردووە، بەردەوام شتی نوێیان تێدا دەدۆزمەوە. زۆرجار لە ناو ئەو هەموو سەرچاوانەدا کە سەیری ئەو هەموو بابەتە دەکەم، کە لەسەر فەرهەنگ و مێژووی کورد هەیە و هێشتا هیچیان لەسەر نەنووسراوە، یان زۆر کەمیان لەسەر نووسراوە، تەمەنم لەبەرچاودا کەم دەبێتەوە و ژیان کورت دەنوێتنێت؛ خەممە کە بەشی ئەوە نەکات ئەو هەموو کارە تەواوبکەم. بەڵام ژیان سنووردارە و مرۆڤ هەرچەند هەوڵ بدات فریای بەشێک لە خەونەکانی دەکەوێت. جا لە کاتی خوێندنەوەی سەرچاوەکاندا، کاتێک هەندێک شت سەرنجم ڕادەکێشن، دەستبەجێ لە شوێنێکدا دەیاننووسم بێ ئەوەی کە بزانم لەو کاتەدا سوودەکەی چی دەبێت، بەڵام دوای چەندین ساڵی تر پارچەیەکی تری ئەو بابەتە لە شوێنیکی تردا دەدزۆمەوە و زیاتر لە بابەتە مێژووییەکە دەگەم، بەو جۆرە سەرەداوێکی بچووک، زۆرجار دەمبەنە سەر گەوهەرێکی دێرینی مێژوو و فەرهەنگی کوردی. چیرۆکی ئەم پادشا مەزنە کوردە "کافر" ەش، بەرهەمی گەڕانی چەندین ساڵ و کۆکردنەوەی سەرچاوەی جیاوازە.\nچەند ساڵێک لەمەوبەر کاتێک کە کتێبی مێژوونووسی کورد و پیاوی دەوڵەت و میری هەزەبانی هەولێری، ئەبو هیجا (١٢٢٣ -١٣٠١ ز) م دەخوێندەوە، شتێک سەرنجی ڕاکێشام. پێش ئەوەی کە زیاتر لەسەر بابەتەکە بدوێم دەبێت بزانرێت کە میر ئەبوهیجای مێژوونووس کێیە.\nئەم پیاوە میر و کەسایەتییەکی خوێندەوار بووە و شارەزا بووە لە مێژوو و زماندا و شاعیر و پیاوی دەوڵەت و سەر بە بنەماڵەی هەزەبانی حوکمڕانی دێرینی هەولێر بووە، ئەو لەدایکبووی هەولێر بووە و لەوێ خوێندوویەتی، دواتر بۆ چەندین ساڵ و هەتاوەکو کۆتایی ژیانی، والی دیمەشق بووە.\nلە ڕووی سیاسییەوە سەر بەو کوتلەیە بووە کە داکۆکیان لە عەلی کوڕی ئەبی تالیب کردووە، بەڵام لە ڕووی بیروباوەڕەوە پێ دەچێت زۆر ئیماندار نەبووبێت. لەبەر ئەوەی هاوڕێی نزیکی فەیلەسوفی هەولێری، (عیزی زەریر) بووە کە بە زەندیق (بێ باوەڕ/کافر) لە قەڵەم دراوە.\nهێندە هاوڕێ بوون، لە سەرەمەرگیشدا لە تەک (عیزی زەریر)دا بووە، هەتاوەکو هەناسەی دەرچووە هەر لەتەکیا ماوەتەوە و هۆنراوەیشی بۆ ئەو زاتە فەیلەسوفە گوتووە.\nلە کتێبەکەیدا بە زمانی عەرەبی لەسەر مێژوو (کە بەندە کۆپیەکی هەیە)، میر ئەبو هیجا لە شوێنێکدا باسی مردنی دوا میری مەزنی هەزەبانی، لە ڕۆژی ١١٢٥/٧/٢٠ ز دا، دەکات بە ناوی (میر عیزەدین شەهاب ئەلدەولە ڕێخۆشکەری ئاینی ئیسلام و تاجی پادشاکان ئەبو هیجای کوڕی مۆسەک کوڕی هاکۆ/ئاکۆی هەزەبانی خاوەنی هەولێر).\nئەبو هیجای مێژوونووس دەڵێت ئەو میرە بە یەکێک لە پادشا پێشینەکان دادەنرا لە بەخشندەیی، خواردن، جلوبەرگ، ئازایەتی، دادپەروەی، باڵابەرزی و قۆزیدا و بەهێزترین دەنگی هەبووە، دەڵێت گوایە کاتێک کە پژمیوە لە دەرەوەی هەولێر گوێیان لە پژمەکەی بووە.\nدوای ئەوەی کە بەو جۆرە بەسەریدا هەڵدەدات دەڵێت لە دوای مردنی ئەو میرە کوردە هەزەبانییە، کوڕەکەی بووە بە پادشا و پاش ماوەیەکی کەم تورکەکان هەولێریان گرتووە و بەو جۆرە کۆتایی بە حوکمڕانی هەزەبانیان لە هەولێردا هێنراوە و هەولێر کەوتۆتە دەستی تورکەوە.\nدواتر ئەو مێژوونووسە ئاماژە بە هۆنراوەیەك دەکات کە بەعەرەبی بە شانوباڵی ئەو پادشا کوردەدا هەڵدراوە. لە دێڕێکی هۆنراوەەکەدا دەگووترێت:\n(شهدت بصحة ملکه و علائه أی الکتاب و عزة القسعاء)\nواتە " لەسەر پادشایی و پایەبەرزی ئەو، کتێب و شانازی پتەوی شایەتە"\nلە کۆتایی هۆنراوەکەدا ئەبو هیجای هەزەبانی مێژوونووس بۆچوونێکی سەیر لەسەر لێکدانەوەی هۆنراوەکە دەدات. ئەو دەڵێت "کە دەڵێت کتێب شایەتە لەسەر دروستیی حوکمڕانیی ئەو، ئەوەیە کە هەزەبانیەکان لە بنەچەی جلندیی کوڕی کوڕکوڕ-ن کە خودا دەربارەی دەڵێت (و کان وراءهم ملك یاخذ کل سفینة غضبا)".\nواتە مێژوونووسێکی کوردی وەک ئەبو هیجای هەزەبانی بنەچەی دەسەڵاتدارە هەزەبانیەکانی گەڕاندۆتەوە بۆ جوڵەندیی کوڕی کوڕکوڕ. ئەوەی مایەی سەرنجە ئەوەیە کە بە نزیکی لە هەموو تەفسیرەکانی قورئاندا ئەو ئایەتە بەوە لێکدراوەتەوە کە ئاماژەیە بە جوڵەندیی کوڕی کوڕکوڕ کە پادشایەکی کافری پێش ئیسلام بووە و دەسەڵاتدارێکی گەورە بووە، دەستی بەسەر کەشتیەکاندا گرتووە و ڕێی لە کەشتیەکان گرتووە.\nئەم پادشایە هێندە بەناوبانگ بووە، لە ناو سەرچاوە ئیسلامیەکاندا قسە و بۆچوونی زۆر جیاوازی لەسەر هەیە، هەندێك دەڵێن کە پادشایەکی گەورە بووە و لەسەر کەنداوی فارسی/عەرەبی ئەوەی کردووە و هەندێکی تر دەڵێن لای ئەندەلوس وئەوانەی تر دەڵێن لەسەر دەریای سپی لە ئەنتاکیا، کە بە درێژایی مێژوو وڵاتی کوردان بووە.\nهەندێک دەڵێن پێغەمبەر نامەی بۆ نووسیوە تا داوای لێبکات بێتە سەر ئاینی ئیسلام و، هەندێکی تر دەیگەڕێننەوە بۆ سەردەمی موسا و هەندێکی تر پێش موسی. بەو جۆرە زۆر لە سەرچاوە ئیسلامییەکان چیرۆکی جوڵندی دەگێڕنەوە و لە کتێبی (ئەلف لەیل وە لەیلە) شدا چیرۆکی جوڵەندی وەک پادشایەکی کافر باسکراوە، بەڵام ئەوەی کە مایەی سەرنجە ئەوەیە کە سەرەڕای ئەوەی کە چیرۆکەکەی (ئەلف لەیل وە لەیلە) بە عەرەبی نووسراوە، بەڵام زۆربەی ناوەکانی ناو چیرۆکەکە عەرەبی نین و ناوی جوڵندی خۆشی لە عەرەبی ناچێت.\nجگە لەوەش سەرەڕای ئەوەی کە چیرۆکەکە کراوە بە عەرەبی، کەچی یەکێک لە کاراکتەرەکانی چیرۆکەکەی (ئەلف لەیل وە لەیلە)، دێوی چیا (غول الجبل) ە.\nلەوە دەچێت ئەم بۆچوونە ئەفسانەییە، لە ناو کوردا بنەچەیەکی مێژوویی دێرینی هەبێت و، لە ڕابردوودا زیاتر بایەخی پێدرابێت و، لە زۆربەی کوردستاندا ئەم چیرۆکە گێڕابێتەوە. لەبەر ئەوەی کە جگە لە بۆچوونەکەی ئەبو هیجای هەزەبانی کە نزیکی پێش هەشت سەد ساڵ لەمەوبەر داویەتی، بەیتێکی کوردی تایبەتیش هەیە کە پشتڕاستی ئەو بۆچوونە دەکاتەوە، ئەو بەیتە لە سەرەتای سەدەی بیستەمدا لەناوچەی موکریان تۆمارکراوە بە ناونیشانی "جوڵندی".\nئەم بەیتە لە ساڵی (١٩٠٢-١٩٠٣ز) دا لەلایەن ئۆسکارمانەوە تۆمارکراوە و مامۆستا هێمن دواتر هێناویەتە سەر ڕێنووسی کوردی. بەیتی جوڵەندی نزیکی ٢٥ پەڕەیە و بەیتێکی دوورودرێژە، کە چیرۆکی پادشایەکی مەزنی کوردی "کافر" ە، کە دەچێتە جەنگ دژی موسوڵمانەکان و ڕوو دەکاتە مەدینە بۆ لەناوبردنی محەمەد و عەلی.\nچیرۆکی بەیتە کوردیەکە لەوەی (ئەلف لەیلە وە لەیلە) جیاوازە و، لە سەردەمی پێش تەلەفزیۆن و ڕادیۆدا تۆمارکراوە، بۆیە کەشوهەوایەکی هێندە کوردانەی هەیە کە زۆر جار هەست ناکەیت کە باس لە پێغەمبەری موسوڵمان و مەککە و مەدینە دەکرێت.\nپاڵەوانەکانی بەیتەکە بریتین لە جوڵەندی و موحەمەد و عەلی و فاتیمە و عومەر و بیلالی حەبەشی و شەیتان. ناوەکان زۆر کوردێنراون، بۆ نموونە بە عومەری کوڕی خەتاب دەگوترێت (کاک عومبەر) و فاتیمە (فاتیمە خانێ) و هیلالی حەبەشی (هیلالی عەبەشی) و عەلی-ش (شێری خوڵای/خودا) و هەندێک جاریش (عەلی کاکە).\nچیرۆکەکە هەرچەندە نزیکی سەد و پانزە ساڵ لەمەوبەر تۆمارکراوە، بەڵام بە دڵنیایی مێژووەکەی لەوانەیە زیاتر لە هەزار ساڵ بێت، هەرچەندە بەهۆی تۆمارنەکردنی بە نووسین، زمانی بابەتەکە گۆڕانی بەسەردا هاتووە و زمانی سەر و سەد ساڵ لەمەوبەرە نەک هەزاران ساڵ لەمەوبەر.\nچیرۆکەکە درێژە بەڵام کورتەی بەیتەکە ئەوەیە کە جوڵندی بە هەواڵی پەیدابوونی "حەمەدەمین" و عەلی "شێری خوڵای/خودیا" دەزانێت و، بە هاوکاری شەیتان دەیەوێت لەناویان بەرێت و، مەککە و مەدینە وێران بکات بەسەریاندا، لەبەر ئەوەی کە وەک پادشایەکی مەزن پێی وایە ڕکابەری لەسەر زەوی بۆ دروست بووە.\nدوای ئەوەی کە شەیتان هەندێک جادوو لە عەلی دەکات و بە مەبەستی سستکردنی و بەشداری نەکردنی لە شەڕدا، جوڵەندی پاڵەوان کە پادشایەکی مەزنە، لەگەڵ سوپا مەزنەکەیدا ڕوو دەکاتە مەدینە و چوار دەوری دەگرێت. دواتر لە شوێنێکدا بە ئەسپە زەنگیە ڕەشە گەردن بەخاڵەکەیەوە، نیمچە فڕینێک خەندەقێکی چل گەزی دەبڕێت کە بە جادوو موسوڵمانان بە دەوریدا دروستیان کردووە. جوڵەندی دەست دەکات بە کوشتاری ئەسحابەکان ودوازدەیان لێ دەکوژێت و گەمارۆی مەدینە دەدات. محەمەد و موسوڵمانەکان دەکەونە خۆیان و محەمەد هەواڵی بۆ دەهێنرێت کە جوڵەندی پادشا و سوپاکەی هاتوون و گەمارۆی مەدینەیان داوە. محەمەدیش بە ژنێکدا هەواڵ بۆ عەلی دەنێرێت هەتاوەکو فریا بکەوێت و بێت بە هانای پێغەمبەرەوە و بەوجۆرە لە کۆتاییدا عەلی بە شمشێرێک پادشا پاڵەوانە "کافر" ەکە دەکوژێت. بەیتەکە زۆر بە ووردی داڕێژراوە و خەیەڵاتێکی کوردانەی خۆشی سەردەمی ڕابردووی تێدایە.\nچیرۆکی بایەخدانی کورد بە جوڵندی پادشا لەوێدا تەواو نابێت، قەڵایەک هەیە لە نزیک چەمی ڕێزان لە نزیک شاری سلێمانی، بە ناوی قەڵای جوڵندی کە ئەمڕۆش پاشماوەکەی ماوە. قەڵاکە لە سێ لاوە بە ئاو گیراوە. لە سەرەتای سەدەی بیستەمدا ئێدمۆنس ئەو کات سەردانی قەڵاکە دەکات و دەڵێت زۆر بەشی جیاوازی ناو قەڵاکە بەئاسانی جیادەکرێتەوە. قەڵاکە ئەمڕۆش ماوە و خەڵک سەردانی دەکەن، بەڵام سەرەڕای گەڕانی زۆرم یەک لێکۆڵینەوەی زانستیی کوردیم لەسەر ئەو قەڵایە و شێوەی بیناکەی نەکەوتۆتە بەرچاو. ناوی بەرنامەیەکی دۆکیومێنتەری لەسەر ئەنتەرنێت هەیە بێ ئەوەی کە بتوانم چنگم بکەوێت.\nئەو زانیاریانەی کە لەسەر جوڵەندی ماونەتەوە زیاتر دەچنە خانەی ئەفسانەوە، وەک لە بابەت و ڕووداوێکی مێژوویی. ئەوەی کە ڕوونە سەردەمانێک لە ناو کورد دا جوڵەندی ناوبانگی گەورەی هەبووە و لە ناو کۆڕی میر و دەسەڵاتداراندا لەلایەن بەیتخوانەکان گێردراوەتەوە و، لە زۆر شوێنی کوردستاندا خەڵک ئاشنای ئەم پادشایە بوون.\nجوڵەندی هەرچەندە بە کافر لەقەڵەم دراوە، بەڵام ناوهێنانی لەلایەن میرێکی مێژوونووسی کوردەوە وەک باپیرە گەورەیان نزیکی هەشت سەد ساڵ لەمەوبەر، ئەوە دەگەیەنێت کە ئەو سەردەمە هێشتا لە ناو کورد دا جوڵەندی وەک ئەفسانە و وەک پادشایەکی دێرینی کورد باسکراوە. هەروەها ناونانی قەڵایەک بە ناوی ئەو پادشایەوە، ئەوە دەگەیەنێت کە بیروباوەڕەکە لە ناو کورد دا زۆر بڵاو بووە.\nدروستکردنی ئەو بەیتە کوردییەش ئەوەمان بۆ دووپات دەکاتەوە کە جوڵەندی هێندە لە ناو کورد دا ناسراو بووە، کە چیرۆکێکی خەیاڵی بە ناوەوە دروستکراوە کە لەوە ناچێت هیچ بناغەیەکی مێژوویی هەبێت. بەستنەوەی ئەو قەڵا مێژووییەی ناوچەی چەمی ڕێزان بە ناوی ئەوەوە، هەر ئەو ڕاستیە دوو پات دەکاتەوە.\nئەمڕۆ گەر لە سەرچاوەی عەرەبیدا بە دوای جوڵەندیدا بگەڕێیت، ئەوا بۆچوونی زۆر جیاواز لەسەر ئەو پادشایە دەبینرێت. بەڵام بە عەرەبیکردنی شتێکی ئاساییە لەبەر ئەوەی کە عەرەبەکان باڵوڵی زانا/دێوانەی یارسانیشیان کردۆتە عەرەب. هەروەها جگە لە ناوی "جوڵندی" بەشەکانی تری ناوەکەش بۆچوونی جیاوازی لەسەرە. جوڵەندی بە دڵنیایی پادشایەکی دێرین بووە، سەردەمەکەی هێندە دێرینە بۆیە بووە بە ئەفسانە و دەماودەم گێردراوەتەوە، کە بۆتە هۆی ئەوەی کە هەزاران ساڵ بێت لە کوردستاندا لەناو خەڵکدا باسکرێت. دروستکردنی ئەوبەیتەش زیاتر خەیاڵاتی بەیتخوانەکان بووە کە ئاگاداری ئەوەبوون کە جوڵندی پادشایەکی پێش ئیسلام بووە، بۆیە ئەو چیرۆکە خەیاڵیەیان بۆ دروستکردووە.\nئەمڕۆ گەر بخوازیت وەک ئەگەری مێژوویی تێبگەیت جوڵندی کێ بووبێت و بۆ لە ناو کورد دا ئاوا ناوبانگی هەبووە و خەڵک بە پادشای دێرینی کوردی داناوە، چەند ئەگەرێک هەیە. لەبەر ئەوەی کە پادشاکە بە دەریاوە بەستراوە و دەستی بەسەر کەشتیەکاندا گرتووە، دوو شوێن هەیەکە دەشێت چیرۆکەکەی تێدا دروست بووبێت، یان کەنداوی فارسی/عەرەبیە، کە لە ڕابردووی کۆندا کورد هەتاوەکو کەنداو بوونی هەبووە یان دەریای ناوەڕاستە کە دەشێت پادشایەکی سەدەی یەکەمی زاینی بێت لەو کاتەدا کە هەزەبانیەکان دەسەڵاتیان هەتاوەکو دەریاى سپی ناوەڕاست ڕۆیشتووە، ئەو پادشایە ژیابێت، یان ئاماژە بە پادشایەکی سەردەمی میتانیەکان بێت کە دەسەڵاتیان هەتاوەکو ئەودەریایە ڕۆیشتبێت و چیرۆکەکەی دەماودەم لە ناو کورد دا گێردرابێتەوە.\nبە دڵنیایی زۆر گران دەبێت کە بگەینە وەڵامێکی ڕوون و مێژوویی بۆ بنەچەی جوڵەندی، ئەم چیرۆکە هەر وەک چیرۆکی کاوەی ئاسنگەر، هەرچەندە لە بنەچەدا دەشێت مێژووی هەبێت، بەڵان ناتوانرێت وەک بابەتێکی مێژوویی مامەڵەی لەگەڵ بکەین. بابەتەکە زیاتر دەچێتە ناو خانەی ئەفسانە و فۆلکلۆری کوردیەوە.\nبەریتانیەکان پادشایەکی هاوشێوەیان هەیە، بە ناوی پادشا ئارسەر (King Arthur) کە چەندین فیلم و چیرۆکی بەناوەوە کراوە، بەڵام هەتاوەکو ئەمڕۆ وەک ئەفسانە مامەڵەی لەگەڵدا دەکرێت سەرەڕای چەندین هەوڵ بۆ ساغکردنەوە بنەچە مێژووییەکەی.\nبۆیە داستانی جوڵەندیش، داستانێکی کوردی دێرینە بۆ پادشایەک کە کورد بە پادشایەکی دێرینی خۆی داناوە و چیرۆکی لەسەر داناوە و قەڵای بە ناوەوە کردووە. زیندوو کردنەوەی جوڵەندی، زیندووکردنەوەی بەشێک لە فۆلکلۆر و ئەفسانەی کوردیە و بەڵگەیەکی ترە لە دەوڵەمەندیی فەرهەنگی کوردی.\n١- بۆ ئەوانەی کە دەیانەوێت بەیتی جوڵەندی بخوێننەوە دەتوانن لە ماڵپەڕی کوردی kurdipedia کتێبەکە داببەزێنن لە ژێر ناونیشانی (توحفەی موزەفەریە).\n٢- ڕوونکردنەوەی ئایەتەکە لە سەرچاوە ئیسلامیەکاندا بۆچوونی جیاوازی لەسەرە، بە مەبەستی کورتکردنەوەی بابەتەکە بە گشتی باسم کردووە و نەچوومەتە ووردەکاری بۆچوونە جیاوازەکانەوە.\nئەم نووسینە لە ئەکاوتنى توێژەر لە فەیسبووک وەرگیراوە.


پەرلەمانی عێراق ڕەزامەندی دەربڕی لێکۆڵینەوە لەگەڵ شەش وەزیری کارەبادا بکرێت\nپەرلەمانی عێراق رەزامەندی نیشاندا لەسەر لێکۆڵینەوە لەگەڵ ٦ وەزیری کارەبا، کە لە کابینە جیاجیاکانی حکومەتدا ئیدارەی وەزارەتی کارەبایان بە دەستەوە بووە.\nسەباح ساعدی ئەندامی لیژنەی نەزاهە لە پەرلەمانی عێراق لە کۆنگرەیەکی ڕۆژنامەنووسیدا ئەمڕۆ سێشەممە (٢ی تەموزی ٢٠١٩) ڕایگەیاند، داوایەکیان ئاراستەی محەمەد حەلبوسی سەرۆکی پەرلەمان کردووە، بۆ لیکۆڵینەوە لەگەڵ سەرجەم ئەو وەزیرانەی وەزارەتی کارەبا لە ساڵی ٢٠٠٦ وە تا ساڵی ٢٠١٩) بە دەستەوە بووە.\nساعیدی ئاماژەی بەوەشکرد، جگە لەو وەزیرانەی کارەبا داواشیانکردووە لێکۆڵینەوە لەگەڵ دوو جێگری سەرۆک وەزیراندا بکرێت، کە یەکێکیان لە ئێستادا بەردەوامە لە کارەکەی.\nئەو وەزیرانەش بریتین لە (موحسین شەلال) و (کەریم وەحید) و (رەعد شەلال) و (کەریم عەفتان) و (قاسم فەهداوی) و (لوئەی خەتیب)، هەروەها لێکۆێنەوەکان هەر یەکە لە حسین شەهرستانی و سامر غەزبان جێگرانی سەرۆک وەزیران دەگرێتەوە.\nساعدی روونیکردەوە، محەمەد حەلبوسی سەرۆک پەرلەمان رەزامەندی نیشانداوە لەسەر پێکهێنانی لیژنەیەکی لێکۆڵینەوە، کە بە ئیمزای ٧٦ پەرلەمانتار پێشکەشکراوە و بە فەرمانی سەرۆکی پەرلەمان خراوەتە خشتەی کاری پەرلەمانەوە.\nئەو ئەندامەی لیژنەی نەزاهەی پەرلەمانی عێراق ئاشکرایکرد، ئەو بودجەیەی لەچەند ساڵی ڕابردوودا لە پرۆژەکانی کارەبادا خەرجکراوە گەیشتووەتە بڕی ٥٠ ملیار دۆلار، بەڵام کێشەی ڕاستەقینە لە عێراقدا تەشەنەکردنی گەندەڵییە لە دامەزراوەکانی دەوڵەتدا، بە تایبەتیش لە کەرتی کارەبادا.\nساعدی وتی " لەگەڵ ئەوەی دەیان ملیار دۆلار بۆ کێشەی دابینکردنی وزەی کارەبا تەرخانکراوە، بەڵام یەکێک بووە لەو کێشانەی کە حکومەتە یەک لە دوای یەکەکان هیچ چارەسەرێکی ڕیشەییان بۆ نەدۆزیتەوە".\nئەوەش لە کاتێکدایە سەرباری خەرجکردنی ئەو بودجە زەبەلاحە بۆ دابینکردنی وزەی کارەبا لە عێراقد، بەڵام لە چەند ساڵی ڕابردوودا نەبوونی کارەبای پێویست بۆ هاوڵاتیان، یەکێک بووە لە کێشە سەرەکییەکان و هاوڵاتیانی ناوچە جیاوازەکانی عێراق، سەدان جار گردبوونەوەیان بۆ ڕێکخستووە.\nحکومەتی عێراق لە مانگی ئازاری ئەمساڵدا گرێبەستێکی لەگەڵ کۆمپانیای سیمنسی ئەڵمانیدا بە بڕی ١٤ ملیار یۆرۆ ئیمزاکردووە، بە مەبەستی گەشەپێدانی کەرتی کارەبا لە عێراقدا.


ژنێک نهێنی دابەزاندنی ٤٥ کیلۆ لە کێشی لە ماوەی ساڵێکدا ئاشکراکرد\nنوێ ژنێک نهێنی دابەزاندنی ٤٥ کیلۆ لە کێشی لە ماوەی ساڵێکدا ئاشکراکرد\nنوێ شەش تایبەتمەندی خانمان کە سەرنجی پیاوان رادەکێشن\nنوێ محەمەد حەدید ڤیدیۆیەکی لەگەڵ گۆرانییە نوێیەکەی نەڤید بڵاوکردەوە\nنوێ چۆپی فەتاح کلیپە جیاوازەکەی بڵاوکردەوە\nنوێ وێنە و ڤیدیۆی 'تیمۆن و بومبا' لە ژیانی راستەقینەدا\n2کاتژمێر پێش ئێستا\nژنێک ئاشکرایکردووە لە ماوەی ساڵێکدا ٤٥ کیلۆ لە کێشی دابەزاندووە، لە ١١٠ کیلۆگرامەوە بووە بە ٦٥ کیلۆگرام.\nشەش تایبەتمەندی خانمان کە سەرنجی پیاوان رادەکێشن\nهەندێک تایبەتمەندی خانمان ڕۆڵێکی گەورە دەگێڕن لە راکێشانی سەرنجی پیاوان، بە جۆرێک پیاوان بەبێ ویستی خۆیان خانمەکە دەبێتە جێگەی سەرنجیان بە مەرجێک ئەو تایبەتمەندیانەیان تێدا بێت.\nمحەمەد حەدید ڤیدیۆیەکی لەگەڵ گۆرانییە نوێیەکەی نەڤید بڵاوکردەوە\nئەکتەر و کوڕە مۆدێلی میسری محەمەد حەدید، نوێترین ڤیدیۆی لە هەژماری ئینستاگرامەکەی لەگەڵ گۆرانییە نوێیەکەی نەڤید زەردی بڵاوکردەوە.\n4کاتژمێر پێش ئێستا\nچۆپی فەتاح کلیپە جیاوازەکەی بڵاوکردەوە\nخانمە هونەرمەندی گۆرانیبێژ چۆپی فەتاح ئەمشەو نوێترین بەرهەمی هونەری خۆی لە چەناڵی یوتیوبەکەی بڵاوکردەوە.\n5کاتژمێر پێش ئێستا\nوێنە و ڤیدیۆی 'تیمۆن و بومبا' لە ژیانی راستەقینەدا\nدوو کەسایەتی دیار "تیمۆن" و "بومبا" کە لە زنجیرە کارتۆنی "شێری پاشا"دا دەناسرێن، لەلای زۆربەی منداڵان ناسراون، ڤیدیۆیەک بڵاوبووەتەوە کە ئەو دوو کەسایەتییە لە ژیانی راستەقینەدا بینراون.\nهەڵوێست زەریای بڵاوکردەوە\nکەمێک پێش ئێستا هونەرمەندی گۆرانیبێژ هەڵوێست محەمەد نوێترین کاری هونەریی خۆی بەناوی "زەریا" بڵاوکردەوە.\nچۆنێتی بەکارهێنانی پەتاتە بۆ سپیکردنەوە و نەمانی نیشانەکانی پیری لە ڕوخساردا\nپەتاتە بەیەکێک لە سەوزەکان دادەنرێت، جگە لەوەی وەک خۆراک سوودی گرنگ بە جەستە دەبەخشێت، بەڵام لە هەمان کاتدا دەتوانرێت بۆ مەبەستە جیاوازەکانی جوانکاریی خانمان بەکاربهێنرێت.\nچۆن برنج بخورێت بەبێ ئەوەی قەڵەوت بکات؟\nبرنج، یەکێکە لە خواردنە باوەکان و لە زۆربەی ژەمەکانی خواردندا ئامادە دەکرێت لەگەڵ ئەوەشدا دەبێت کەمی لێبخورێت، چونکە کێش زیاد دەکات، یان هۆکارە بۆ نەخۆشی شەکرە و بەرزی فشاری خوێن و نەخۆشیەکانی دڵ.\nچۆنێتی ئامادەکردنی شلەی فاسۆلیا بەشێوەی خواردنگەکان\nفاسۆلیا یەکێکە لە شلە باوەکان لە ڕۆژانی جەژن و ڕۆژەکانی تردا ئامادە دەکرێت، خەڵکێکی زۆر ئارەزووی خواردنی دەکەن، زۆر کەس کێشەی لە ئامادەکردنەکەی هەیە کە وەک خواردنگەکان خەست و خۆش دەرناچێت، لێرەدا ئاماژە بە چۆنێتی ئامادەکردنەکەی دەدەین.\nڤیدیۆیەک دەیسەلمێنێت پشیلە حەوت ڕۆحە\nپشیلەیەک لە قاتی پێنجەمی باڵەخانەیەکی گڕ گرتووەوە لە شاری شیکاگۆی ئەمریکا خۆی فڕێدایە خوارەوە و بەبێ هیج زیانێک رزگاری بوو.\nتابلۆیەکی بێ ناونیشان کە تەنها رەنگی شینە بە ٣٨ ملیۆن دۆلار فرۆشرا\nرەنگە هەر یەکێکمان کە ئەو تابلۆیە ببینین بڵێین "تەنانەت ئەگەر بە بەلاشیش بمدەنێ نامەوێت"، بەڵام لەڕاستیدا هونەرمەندێك مێژوویەکی درێژی هەیە لەوەی تابلۆ نامۆکانی لەو جۆرە بە نرخێکی گرانبەها بفرۆشێت.\nبەڕێوەبەری رێکخراوی تەندروستی جیهانی لە رۆژی هەینیدا داوای کرد کە ڤاکسینی دژ بە "کۆڤید-١٩" لە منداڵان نەدرێت.\nگەورەترین ئەڵماسی روسیا لە زیادکردنێکی ئاشکرادا فرۆشرا\nگەورەترین ئەڵماس لە مێژووی خشڵەکانی روسیادا کە بارستاییەکەی بە ١٠٠،٩٤ قیراتە کە دەکاتە ٢٠ گرام لە زیادکردنێکی ئاشکرادا جنێف فرۆشرا.\nوێنە.. گوێرەکەیەک بە سێ چاوەوە لەدایکبوو\nلە حاڵەتێکی دەگمەندا لە کێڵگەیەک لە باکوری وەیڵز گوێرەکەیەک بە سێ چاوەوە لەدایکبوو.\nبە پێی ئامارێکی نەخۆشخانەکانی منداڵبوون تەنها لە یەکەم رۆژی جەژندا ١٠٠ منداڵ لە هەرێمی کوردستان لە دایکبوون، کە رێژەی کوڕ لە کچ زیاتر بووە و زۆرترین ژمارەی لە دایکبوونیش لە پارێزگای هەولێر و کەمترینیش لە پارێزگای سلێمانی بووە.\nژنێکی بەدبەخت بەهۆی ئامێری جلشۆرەوە ٢٦ ملیۆن دۆلاری لەدەستدا\nژنێك بەهەڵە ئەو بیتاقەی یانسیبەی خستووەتە جل شۆرەوە کە ئەگەری هەبوو بیکات بە براوەی ٢٦ ملیۆن دۆلار.\nسێ رێنمایی بۆ ژەمێکی بەیانی تەندروست\nلەدوای تەواوبوونی مانگی رەمەزان و دەستکردنەوە بە باری رۆتینی ئاسایی رۆژانە پێویستە هەموومان سیستمێکی خواردنی تەندروست دابنێن کە لە بەیانیانەوە دەست پێبکات بۆئەوەی نەهێڵین جارێکی دیکە جەستەمان پڕبێتەوە لە ژەهرەکان و بەتەندروستی بیهێڵینەوە.


ژمارەی سەركردە كوژراوەكانی داعش لە دیالە ئاشكرا دەكرێت – تۆڕی میدیایی خەڵک\n2019/10/21 - 6:23 PM\nلیژنەی ئەمنی لە ئەنجوومەنی پارێزگای دیالە، ژمارەی سەركردە كوژراوەكانی داعش لە ساڵی 2019دا ئاشكرا دەكات.\nسادق حسێنی، سەرۆكی لیژنەی ئەمنی لە پارێزگای دیالە لە لێدوانێكی ڕۆژنامەوانیدا ڕایگەیاندووە، “ژمارەی سەركردە كوژراوەكانی ڕێكخراوی داعش لە ساڵی 2019دا گەیشتۆتە 15 كوژراو، پڕۆسەی كوشتنەكانیش لەڕێی بۆسە و پێكداهەڵپژانە ڕاستەوخۆكان، یان هێرشی ئاسمانییەوە بوون”.\nبە وتەی حسێنی، “كوژرانی ئەو سەركردانە وای لە ڕێكخراوی داعش كردووە، پاشماوەی سەركردە و چەكدارەكانی بەرەو ناوچەی مەیتە و دەورووبەری ببات لە سنوری پارێزگای سەڵاحەدین”.\nسەرۆكی لیژنەی ئەمنی ئەنجوومەنی پارێزگای دیالە دەڵێت: “داعش لاوازە، بەڵام تائێستاش شانەی نوستووی بەربڵاوی لە هەندێك ناوچەدا ماوە، كە ناو بەناو هەوڵ دەدەن لە دوورەوە هێرش بكەن و پاشان هەڵبێن، بەڵام دەستیان بەسەر یەك بست خاكی دیالەدا نەگرتووە”.\nسائیرون لە(خەڵك)ەوە هەڵوێستی لەسەر خۆپیشاندانەكان ڕادەگەیەنێت


۲۷ هێزی سوپای پاسداران شه‌هید و ۱۳ که‌سیش بریندار بوون - Mehr News Agency\nAP ١٣٩٧ Bahman ٢٥ ٠٩:٣٦\nNews Code 25003\nدوایین زانیاری له‌سه‌ر هێرشه تیرۆریستیه‌که‌ی خاش؛\n۲۷ هێزی سوپای پاسداران شه‌هید و ۱۳ که‌سیش بریندار بوون\nپه‌یوه‌ندییه گشتییه‌کانی بڕیارگه‌ی قودسی هێزی زه‌وینیی سوپای پاسداران ڕایگه‌یاند که به هۆی هێرشه تیرۆریستیه‌که‌ی ڕێگای خاش- زاهیدان ۲۷ هێزی سوپا شه‌هید و ۱۳ که‌سیش بریندار بوونه.\nبه ڕاپۆرتی ئاژانسی هه‌واڵی مێهر له سوپا نیوز؛ په‌یوه‌ندییه گشتییه‌کانی بڕیارگه‌ی قودسی هێزی زه‌وینیی سوپای پاسدارانی شۆڕشی ئیسلامی زانیاری وردی له‌باره‌ی هێرشه تیرۆریستیه‌که‌ی شه‌وی رابردوو له ڕێگای خاش- زاهیدان بڵاوکرده‌وه.\nله ڕاگه‌یێندراوه‌که‌ی سوپادا هاتووه: له هێرشی تیرۆریستی گرووپه ته‌کفیرییه‌کان بۆ سه‌ر پاسێکی هه‌ڵگری هێزی سنووره‌ڤانی سوپای پاسداران له ڕێگای خاش- زاهیدان تا ئێستا ۲۷ که‌س شه‌هید بوونه و ۱۳ هێز بریندارن.\nهه‌روه‌ها جه‌خت کراوه که ئه‌م دژبه‌رایه‌تییه که به پشتیوانی ده‌زگا هه‌واڵگرییه‌کانی زایۆنیزم ڕوویداوه نه‌ک ته‌نیا ئیراده‌ی پۆڵایینی پارێزه‌ران و به‌رگرانی سنووره‌کانی وڵات ناشکێنێت به‌ڵکوو وره‌یان بۆ پارێزانی ئاسایشی سنووره‌کانی ئێرانی ئیسلامی زیاتر ده‌کات.\nنهێنییەکانی سەرهەڵدانەوەی ئۆپەراسیۆنی تیرۆریستی و تەقینەوە لە عێراق\nهێرشی ئیسرائیل بۆ سەر سووریا


قورئان – پەڕە 3 – گروپی زاکیر\nئیعجاززانستی بایلۆجیقورئانلادانی گومان\nبێ باوڕان وەكو پیشەی هەمیشەیی خۆیان دێن ڕەخنە لە قورئان دەگرن بێ ئەوەی شاره‌زاییان هه‌بێ لە قورئان زانتستدا بەناوی زانستەوە ڕەخنە لە قورئان دەگرن ده‌لێن قورئان دژی زانسته بۆ ئەوەی گومان لە دڵی موسڵمانان...\nئایە ئامادەبوون لە ووتاری هەینی واجبە؟ ئایە امامی شافعی ووتیەتی واجب نیە وەڵامێک بۆ تۆری میدیایی ڕووداو\nلێرەدا شتانێک باس دەکرێ کە ئەوەی مسولمانی ڕاست و دروست بێ گاڵتەی لێدێ یەکێک لەو بابەتانە کە وورژێندراوە لەلایەن کەناڵی ڕووداو بریتییە لەوەیە ئایە ئامادەبوون لە ووتاری هەینی واجبە یاخود نا؟ لەگەڵ ئەوەشا قسەی...\nئایەحیجاب سەرپۆش واجبە یاخود نا؟\nهەموو ساڵ لەمانگی رەمەزان چەند کەنالێک هەردەستن بە بانگشێت کردنی کەسانێکی ناپسپۆر یاخود کەسانێک کە لە بنچینەکانی ئیسلام دەدەن بانگێشت دەکەن ، ئەم جارە باسی واجبونی سەرپۆشیان کرد بەشێوازێک خستیانە ڕوو کە سەرپۆش...\nهاوڕه‌گه‌زبازی خه‌یاڵێکی ئه‌فسانه‌یی پوچه و په‌یوه‌ندی به بۆماوه‌یی جینی مرۆڤەوە نییه\nهاوڕه‌گه‌زبازی خه‌یاڵێکی ئه‌فسانه‌یی پوچه و په‌یوه‌ندی به بۆماوه‌یی جینی مرۆڤەوە نییه له‌لایه‌ن کۆمه‌ڵێ به‌ناو ڕه‌خنه‌گر و که‌سانی به‌ناو زانستییه‌وه ده‌وترێت بوونی سیفه‌تی هاوڕه‌گه‌زبازی له تاکه‌کاندا کارێکی...\nواتای (ئەلف لام میم) جییە؟ وەڵام دانەوەی د.زاکیرنایک\nسەبارەت بە (ئەلف لام میم) ئەم پیتانە ناسراون بە (پیتە لەتەکان) و لە چەندین سورەتدا هەن و بە تاك هاتوون و بەکۆ و وەکو (ص) لە سورەتی (ص) و (ق) لە سورەتی (ق) وەکو (نون) لە سورەتی القلم لە هەنێ سورەتدا بە جووت هاتوون وەکو...\nئیعجازفەرموودەکانقورئانلادانی گومانمێژووی ئیسلامیاساکانی قورئان\nئایا بۆچی دەبێت زیناکەر و مەی خۆر تەمبێ دەکرێ بەجەلد لێدان\nئایا بۆچی دەبێت زیناکەر و مەی خۆر تەمبێ دەکرێ بەجەلد لێدان ؟ خوای گەورە لە قورئاندا دەفەرموێت : (الزَّانِيَةُ وَالزَّانِي فَاجْلِدُوا كُلَّ وَاحِدٍ مِنْهُمَا مِئَةَ جَلْدَةٍ) [النور: 2]. واتا سنوورو حوكمی زیناكەرانەوە...\nئیعجازفەرموودە و سونەتقورئانلادانی گومان\nچۆن دەکرێ باورکەم کە مێرولە لەگەڵ پەیامبەرێک قسەبکا !؟\nقورئان پریەتی لە خورفیات !؟ زۆر کات بێباوران هەرشتێک لەگەڵ ژیری ئەو نەگونجێ دەلێن ئائەوە خورافیاتە وە ئێمە باور بەم خورافیاتە ناکەین چۆن دەکرێ باورکەم کە مێرولە لەگەڵ پەیامبەرێک قسەبکا ؟ وە قورئان دەلێت مێرولە دەشکێت...\nفەرموودەکانقورئانلادانی گومانمێژووی ئیسلام\nکۆری وەڵامی گومانەکان لەلاین “د.زاکیرنایک”\n#بۆ_یەکەم_جار کۆری وەڵامی گومانەکان لەلاین “د.زاکیرنایک” ڤیدۆکە خۆی دەگرێ لە دوو سەعات نیوو بابەت : ئامانج لە دروست کردنی مرۆڤ چییە لەلایەن خوداوە؟ ئەم کۆرە خۆی دەگری لە دووسەعات و نیوو وە د.زاکیرنایک وەڵامی...\nبۆچی خودا کەسانی ناتەواو و ناتەندروست دروست دەکات؟\nبۆچی خوا هه‌موو خه‌ڵکی به ته‌ندروستییه‌کی باشه‌وه نه‌هێنایه دوونیا؟؟ بۆچی مناڵی ناته‌واو و که‌مئه‌ندام بوونیان هه‌یه؟؟؟ ئه‌م گومانه ده‌کرێ له هه‌ردوو ڕووی لۆژیکی و ئایینیه‌وه شیکاری بۆ بکه‌ین. سه‌ره‌تا له ده‌می...\nئایە الکهول -الخمر- حرامە یاخودا نا ؟\nبەرێزان و خۆشەویستان دوای ئەوەی علمانیەت و بێباوری نەی توانی بەهیچ شێوەک مسولمانان نەهێلت و بیان سریتەوە لەسەر زەوی بەهەموو هێز و تواناشیانەوە،بۆیە ئەم جارە هاستاون خەلکانێکیان دروست کردووە لە ناو مسولمانان بەناوی زۆر...\nئایە چۆن دەبێ مرۆڤ رەجم بکرێ بەهۆی تاوانی زیناوە؟\nمالیزیا وڵاتێکە چەندین ئایین و گەلی تێدایە ئەگەر ویستمان تێیدا شەریعە جێبەجێ بکەین چۆن جێ بەجێ ئەکەین؟ ئەم برایە پرسیار ئەکات مالیزیا چەندین گەل و ئاینی تێدایە چۆن بتوانین سزای سنور جێ بەجێ بکەین برام من نازانم یاساکانی...